ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ KZ΄

Τετάρτη 18 Νοεμβρίου 2015

Αθήνα, σήμερα στις 18 Νοεμβρίου 2015, ημέρα Τετάρτη και ώρα 10.21΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι οι Υπουργοί Οικονομικών, Οικονομίας, Ανάπτυξης και Τουρισμού, Δικαιοσύνης, Διαφάνειας και Ανθρωπίνων Δικαιωμάτων, Υγείας, καθώς και ο Αναπληρωτής Υπουργός Οικονομικών κατέθεσαν σχέδιο νόμου: «Επείγουσες Ρυθμίσεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων».

Το ως άνω σχέδιο νόμου έχει χαρακτηριστεί από την Κυβέρνηση ως κατεπείγον. Το γνωρίζετε άλλωστε από την Διάσκεψη των Προέδρων.

Παραπέμπεται στις συναρμόδιες Διαρκείς Επιτροπές.

Έχω, επίσης, την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003: «Ποινική ευθύνη των Υπουργών», όπως ισχύει, στις 17-11-2015 ποινική δικογραφία που αφορά στον Υπουργό Παιδείας, Έρευνας και Θρησκευμάτων κ. Νικόλαο Φίλη.

**ΑΝΔΡΕΑΣ ΛΟΒΕΡΔΟΣ:** Τι θέμα είναι, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Η δικογραφία;

**ΑΝΔΡΕΑΣ ΛΟΒΕΡΔΟΣ:** Μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Δεν το γνωρίζω.

**ΑΝΔΡΕΑΣ ΛΟΒΕΡΔΟΣ:** Λέτε το όνομα, αλλά δεν λέτε την πράξη. Δεν είναι σωστό αυτό. Μπορεί οποιοσδήποτε να κάνει κάτι τέτοιο. Μηνύσεις εναντίον Υπουργών γίνονται για ψύλλου πήδημα.

**ΠΡΟΕΔΡΕΥΩΝ (Γεώργιος Βαρεμένος):** Ναι, αλλά δεν ξέρω κάτι επισήμως, τέλος πάντων.

Κυρίες και κύριοι συνάδελφοι, ο Βουλευτής Πέλλας του Λαϊκού Συνδέσμου-Χρυσή Αυγή κ. Ιωάννης Σαχινίδης ζητεί άδεια ολιγοήμερης απουσίας στο εξωτερικό για οικογενειακούς λόγους για το διάστημα 18 Νοεμβρίου έως και 25 Νοεμβρίου, σύμφωνα με το άρθρο 76 παράγραφος 3 και 4 του Κανονισμού της Βουλής.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι με επιστολή του Προέδρου της Βουλής στις 17 Νοεμβρίου του 2015 προτάθηκε σύμφωνα με το άρθρο 44 παράγραφος 1 του Κανονισμού της Βουλής η επανασύσταση της Διακομματικής Κοινοβουλευτικής Επιτροπής για τη διεκδίκηση των γερμανικών οφειλών.

Η Διάσκεψη των Προέδρων στη συνεδρίαση της 17ης Νοεμβρίου του 2015 ομόφωνα αποδέχτηκε την πρόταση. Για λόγους αποτελεσματικής λειτουργίας της επιτροπής προτείνεται η σύνθεσή της να περιλαμβάνει εικοσιένα μέλη κατ’ αναλογίαν της δύναμης των κομμάτων. Προτείνεται, επίσης, προθεσμία υποβολής της εκθέσεως της Επιτροπής μέχρι την 31η Μαρτίου του 2016.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, το Σώμα αποδέχεται ομοφώνως την πρόταση και αποφασίζει την επανασύσταση της Διακομματικής Κοινοβουλευτικής Επιτροπής για τη διεκδίκηση των γερμανικών οφειλών, σύμφωνα με το άρθρο 44 παράγραφος 1 του Κανονισμού της Βουλής και με προθεσμία υποβολής της εκθέσεως της επιτροπής μέχρι την 31η Μαρτίου του 2016.

Η σχετική πρόταση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Η προαναφερθείσα πρόταση του Προέδρου της Βουλής έχει ως εξής:

ΑΛΛΑΓΗ ΣΕΛΙΔΑΣ

(Να καταχωριστούν οι σελ. 5 – 6)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην ημερήσια διάταξη

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εξωτερικών:

α) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους, αφενός, και της Δημοκρατίας της Μολδαβίας, αφετέρου, μετά του συνημμένου σ’ αυτήν Πρωτοκόλλου Διόρθωσης»,

β) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους, αφενός, και της Ουκρανίας, αφετέρου και του Πρακτικού Διόρθωσης αυτής» και

γ) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους, αφενός, και της Γεωργίας, αφετέρου, μετά του συνημμένου σ’ αυτήν Πρωτοκόλλου Διόρθωσης».

Οι παραπάνω συμφωνίες ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών.

Κυρίες και κύριοι συνάδελφοι, συμφωνείτε να συμπτύξουμε τη συζήτηση και των τριών συμφωνιών, λόγω ομοειδούς περιεχομένου τους, λόγω της συνάφειάς τους;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Ωραία, συμφωνείτε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, μπορώ να έχω τον λόγο επί της διαδικασίας;

**ΠΡΟΕΔΡΕΥΩΝ (Γεώργιος Βαρεμένος):** Ναι, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, πράγματι η σημερινή συζήτηση γίνεται βάσει του άρθρου 108, υπάρχει όμως η παράγραφος 5, η οποία δεν αποκλείει τη δυνατότητα να μιλήσουν και οι εισηγητές. Βάσει αυτής της παραγράφου θα ήθελα για τρία λεπτά τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ωραία, τον έχετε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Όχι τώρα, στη διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω ότι παρευρίσκεται στη σημερινή μας συνεδρίαση ο Πρέσβης της Ουκρανίας κ. Βλαντιμίρ Σοκούροφ, ο Πρέσβης της Μολδαβίας κ. Βαλεντίν Κιούμακ και ο Πρέσβης της Γεωργίας κ. Γιόσεφ Νανοβασβίλι.

Το ΚΚΕ ορίζει ως ειδικό αγορητή για τη σημερινή συνεδρίαση τον Βουλευτή κ. Σταύρο Τάσσο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θέλω να καλωσορίσω κατ’ αρχάς τους αξιότιμους κυρίους Πρέσβεις και να πω ότι ο Λαϊκός Σύνδεσμος-Χρυσή Αυγή εκτιμά ότι η Ελλάδα ως χώρα της Ευρώπης θέλει να έχει καλές σχέσεις με όλες τις ευρωπαϊκές χώρες, μεταξύ των οποίων και η χριστιανική Γεωργία και η Μολδαβία και η Ουκρανία, αλλά όπως αναφερθήκαμε και στην επιτροπή, το τελευταίο πράγμα που θα ενδιέφερε τον ελληνικό λαό, αλλά και το κίνημά μας, το εθνικιστικό κίνημα, είναι ο Οργανισμός Πυρηνικής Ενέργειας της Ευρωπαϊκής Ένωσης –μεταξύ των οποίων και η χώρα μας- να συνδεθεί με τις εν λόγω χώρες.

Αυτό για λόγους, όχι μόνο πολιτικούς, αλλά και για λόγους ιδεολογικούς, είναι το τελευταίο πράγμα που θα μας ενδιέφερε, διότι η Χρυσή Αυγή ως κίνημα εθνικιστικό προτάσσει την αειφορία και το σεβασμό στο περιβάλλον και την πραγματική οικολογία ως μία από τις ιδεολογικές της προτεραιότητες.

Ούτως ή άλλως, σε ό,τι αφορά την Ευρωπαϊκή Ένωση, όπως όλα τα πράγματα και η εξέλιξη των πραγμάτων από τις αρχές της δεκαετίας του 1980, δείχνουν, η Ευρωπαϊκή Ένωση πραγματικά αποτελεί τη δυστυχία του ελληνικού λαού και όχι μόνο η Ευρωπαϊκή Ένωση, αλλά και η λεγόμενη ζώνη του ευρώ.

Το ευρώ εισήχθη ως νόμισμα, καταργώντας το επί εκατοντάδες χρόνια εθνικό μας νόμισμα, τη δραχμή, επί πρωθυπουργίας του ανεκδιήγητου Πρωθυπουργού της κυβερνήσεως του ΠΑΣΟΚ, του κ. Σημίτη.

Αυτό, δηλαδή η εισαγωγή του ευρώ, που όλοι βιώσαμε στις αρχές του 2001, σε συνδυασμό με το μεγάλο φαγοπότι που συντελέστηκε στην Ελλάδα από την εισδοχή της Ελλάδος στην Ευρωπαϊκή Ένωση, σε συνεργασία των δύο μεγάλων κομμάτων τότε, το μεγάλο φαγοπότι της Νέας Δημοκρατίας και του ΠΑΣΟΚ, επιβεβαιώνουν απόλυτα τα λόγια και τη ρήση του πρώην Υπουργού Θεοδώρου Παγκάλου που είχε πει «μαζί τα φάγαμε». Ο Πάγκαλος είχε πει τότε «μαζί τα φάγαμε», εννοώντας ΠΑΣΟΚ και Νέα Δημοκρατία. Δεν εννοούσε «μαζί τα φάγαμε» με τον ελληνικό λαό.

Ο ελληνικός λαός είναι πλέον σε μία δεινή θέση, λόγω των μνημονίων και της Δεξιάς και της Αριστεράς, που όλοι μαζί, όλα τα κόμματα του συνταγματικού τόξου, ψηφίζατε σε αυτήν την Αίθουσα και έχει την τελευταία ευθύνη για τη σημερινή κατάσταση.

Χθες ήταν μία μέρα για τα κόμματά σας, τα κόμματα του συνταγματικού τόξου, εμβληματική. Ήταν η 17η Νοεμβρίου ή όπως εσείς λέτε, η 17η Νοέμβρη και εννοώ την επέτειο από τη 17η Νοεμβρίου του 1973 με τα γεγονότα του Πολυτεχνείου. Κατά μία σύμπτωση αυτή η επέτειος, αυτή η 17 Νοέμβρη είναι ομότιτλη και με την τρομοκρατική, εγκληματική οργάνωση της «17 Νοέμβρη», η οποία αποτελεί και σημείο αναφορά πολλών Βουλευτών της Αριστεράς, όπως και τελευταίως αποκαλύπτεται.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Τι είναι αυτά που λέει, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Δηλαδή εσείς ταυτίζετε και τα δύο αυτά που αναφέρατε;

**ΧΡΗΣΤΟΣ ΠΑΠΠΑΣ:** Όχι, λέω ότι είναι ομότιτλα.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ήταν απαράδεκτο, δεν έπρεπε να αναπαραχθεί! Δεν έπρεπε να το δεχθείτε, κύριε Πρόεδρε!

**ΧΡΗΣΤΟΣ ΠΑΠΠΑΣ:** Λέω, λοιπόν, ότι κατά μία παράξενη σύμπτωση μία μέρα μετά τη 17η Νοέμβρη, μετά τη χθεσινή μέρα, τη 18η Νοεμβρίου, σήμερα, σε αυτήν την Αίθουσα, μετά από λίγες ώρες, στις 15.00΄ το μεσημέρι, όταν θα συνεδριάσουν σε κοινή συνεδρίαση οι Επιτροπές Εμπορίου, Οικονομικών και Κοινωνικών Υποθέσεων, θα συντελεστεί ένα μεγάλο έγκλημα κατά του ελληνικού λαού. Θα εισαχθεί προς συζήτηση ως κατεπείγον το νομοσχέδιο το οποίο αφήνει τις κατοικίες, την πρώτη κατοικία των Ελλήνων βορά στους ξένους τοκογλύφους.

Σε αυτό το έγκλημα η Χρυσή Αυγή δίνει προτεραιότητα στη σημερινή μέρα και όχι στα παιχνίδια της Ευρωπαϊκής Ένωσης με την πυρηνική ενέργεια. Λέμε, λοιπόν, ότι αυτό το έγκλημα είναι έγκλημα εθνικό, κοινωνικό, έγκλημα λαϊκό, έγκλημα κατά του λαού. Έχει απόλυτη συνάφεια με το άρθρο 120 του Συντάγματός μας και θα συμφωνήσουμε απολύτως με…

**ΠΡΟΕΔΡΕΥΩΝ (Γεώργιος Βαρεμένος):** Κοιτάξτε, θα έχετε την ευκαιρία να τοποθετηθείτε στη συζήτηση που θα γίνει και στην Επιτροπή και στην Ολομέλεια.

**ΧΡΗΣΤΟΣ ΠΑΠΠΑΣ:** Θα μου δώσετε μισό λεπτό, τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Πάντως, θέλω να σας πω κάτι. Ακούστε με.

**ΧΡΗΣΤΟΣ ΠΑΠΠΑΣ:** Μη με διακόπτετε. Συνήθως δεν διακόπτετε.

**ΠΡΟΕΔΡΕΥΩΝ (Γεώργιος Βαρεμένος):** Ακούστε με! Θα ολοκληρώσετε. Ακούστε με, όμως!

**ΧΡΗΣΤΟΣ ΠΑΠΠΑΣ:** Να σας ακούσω, κύριε Πρόεδρε. Παρακαλώ, όμως, θα μου δώσετε τον χρόνο, γιατί με διακόπτετε.

**ΠΡΟΕΔΡΕΥΩΝ (Γεώργιος Βαρεμένος):** Ναι.

Λέω το εξής, όμως και ακούστε το καλά αυτό που θα σας πω: Αποτελεί ύβρη η συνάφεια που αποδώσατε στην επέτειο της 17ης Νοέμβρη…

**ΧΡΗΣΤΟΣ ΠΑΠΠΑΣ:** Τώρα το πήρατε χαμπάρι, μετά από δύο λεπτά;

**ΠΡΟΕΔΡΕΥΩΝ (Γεώργιος Βαρεμένος):** Σας το είπα, σας ρώτησα τότε.

**ΧΡΗΣΤΟΣ ΠΑΠΠΑΣ:** Σας είπα, λοιπόν, ότι δεν συνδυάζω τη 17η Νοεμβρίου και σας απάντησα. Τώρα θυμηθήκατε να κάνετε το δικό σας κομμάτι;

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε.

**ΧΡΗΣΤΟΣ ΠΑΠΠΑΣ:** Σας ξέρουμε, κύριε Βαρεμένε.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε. Τι είπατε;

**ΧΡΗΣΤΟΣ ΠΑΠΠΑΣ:** Σας γνωρίζουμε, ξέρουμε ότι θέλετε να κάνετε αυτήν τη στιγμή το δικό σας κομμάτι.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε.

**ΧΡΗΣΤΟΣ ΠΑΠΠΑΣ:** Λέω, λοιπόν, ότι αυτό το έγκλημα που θα κάνετε εσείς σήμερα –δεξιοί και αριστεροί- δεν θα το επιτρέψουμε ως Χρυσή Αυγή. Θα μας βρείτε μπροστά σας! Όπως μας βρήκατε στα ειρηνοδικεία συμπαραστάτες στον ελληνικό λαό, όταν ήσασταν έτοιμοι να πάρετε τα σπίτια του, έτσι θα μας βρείτε μπροστά σας, όταν θα έχετε τους δικαστικούς επιμελητές και τα ΜΑΤ α λα Ισπανία, για να πάρετε τα σπίτια του ελληνικού λαού.

Συμφωνούμε απόλυτα με το δικό σας στέλεχος, τον αδελφό του κ. Φίλη, που είπε ότι καλούμε τον λαό σε λαϊκό ξεσηκωμό. Ναι, ο λαός δεν πρέπει να καθίσει με τα χέρια σταυρωμένα! Τα σπίτια των Ελλήνων ανήκουν στους Έλληνες, όπως και η Ελλάδα ανήκει στους Έλληνες!

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τάσσος έχει τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Δικό μας κριτήριο για να κάνουμε τις πολιτικές μας επιλογές είναι το ταξικό κριτήριο και με βάση αυτό αποφασίζουμε. Οι εφαρμοζόμενες πολιτικές, δηλαδή, εξυπηρετούν τα συμφέροντα των εργαζομένων και των λαϊκών στρωμάτων ή οι εφαρμοζόμενες πολιτικές εξυπηρετούν τα συμφέροντα του κεφαλαίου και των ιμπεριαλιστικών ενώσεων;

Στην προκειμένη περίπτωση είναι καθαρό ότι η σύνδεση των τριών αυτών χωρών με την Ευρωπαϊκή Ένωση, η οποία είναι μία ένωση ιμπεριαλιστικών χωρών, είναι μία ιμπεριαλιστική ένωση, που δεν εξυπηρετεί τα συμφέροντα των εργαζομένων, συνεπάγεται συντάξεις και μισθούς πείνας στο όνομα της ανταγωνιστικότητας των επιχειρήσεων και επίσης το βάθεμα της συμμετοχής στους σχεδιασμούς και τις δράσεις των ιμπεριαλιστών στην περιοχή μας.

Επομένως, είναι καθαρό ότι εμείς, όπως και για τον ελληνικό λαό και για τους άλλους λαούς, εφαρμόζοντας αυτό το κριτήριο, είμαστε αρνητικοί στη σύνδεση των χωρών αυτών με την Ευρωπαϊκή Ένωση.

Ειδικά για την Ουκρανία θα ήθελα να αναφερθώ σε δύο επιπλέον στοιχεία που δείχνουν ακριβώς πώς αυτή η σύνδεση νοείται, πώς δηλαδή στο πλαίσιο της Ευρωπαϊκής Ένωσης, που ουσιαστικά έχει την αντικομμουνιστική ιδεολογία επιτρέπει και διευκολύνει τη νομιμοποίηση των φασιστών και των συνεργατών των ναζί και βγάζει στην παρανομία το Κομμουνιστικό Κόμμα της Ουκρανίας.

Ήμουν εκεί πριν από λίγες ημέρες ακριβώς γι’ αυτόν το λόγο, γιατί πράγματι υπάρχει μια προσπάθεια που έχει ξεκινήσει από καιρό. Κατ’ αρχάς, έχει ενοχοποιηθεί η κομμουνιστική ιδεολογία και τώρα οδεύουν προς την πλήρη απαγόρευση της ύπαρξης του Κομμουνιστικού Κόμματος της Ουκρανίας. Στο πλαίσιο αυτής της αντικομμουνιστικής και εθνικιστικής υστερίας που έχει προκαλέσει και τον εμφύλιο πόλεμο στην περιοχή, από μία κυβέρνηση βέβαια η οποία εγκαθιδρύθηκε από τους ιμπεριαλιστές με την υποστήριξη και των ακροδεξιών, των φασιστών, μια κυβέρνηση η οποία έχει βάλει στον κατάλογο των personae non gratae τρεις συντρόφους μας, οι οποίοι πήγαν ως παρατηρητές στις εκλογές που έγιναν στις ανατολικές επαρχίες, τον Σωτήρη τον Ζαριανόπουλο, Ευρωβουλευτή, τον Γιώργο τον Λαμπρούλη, που κάθεται δίπλα μου, Βουλευτή του ΚΚΕ και Αντιπρόεδρο της Βουλής και τον Γιώργο τον Μαγγανά, με την κατηγορία ότι είναι τρομοκράτες και ότι υποθάλπουν την τρομοκρατία στην Ουκρανία.

Καταγγέλλουμε και τις δύο αυτές ενέργειες και την προσπάθεια απαγόρευσης του Κομμουνιστικού Κόμματος και το γεγονός ότι τρεις σύντροφοί μας έχουν χαρακτηριστεί «τρομοκράτες» και «personae non gratae».

Γι’ αυτούς, λοιπόν, τους λόγους εμείς καταψηφίζουμε τη συμφωνία σύνδεσης.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Καλωσορίζω τους αξιότιμους κυρίους Πρέσβεις της Γεωργίας, της Μολδαβίας και της Ουκρανίας.

Ως Νέα Δημοκρατία υποστηρίξαμε με συνέπεια τις τρεις αυτές συμφωνίες σύνδεσης. Το πράξαμε και στο Ευρωπαϊκό Κοινοβούλιο και στην αρμόδια επιτροπή της Βουλής και τώρα εδώ στην Ολομέλεια. Δεν έγινε από όλες τις πολιτικές δυνάμεις το ίδιο. Παραδείγματος χάριν, ο ΣΥΡΙΖΑ στο Ευρωπαϊκό Κοινοβούλιο καταψήφισε τις συμφωνίες αυτές. Υπάρχει, λοιπόν, μια αναντιστοιχία πολιτικής τοποθέτησης.

Πέραν αυτού, καλωσορίζουμε τη θέση της Ολομέλειας της Βουλής υπέρ αυτών των τριών συμφωνιών. Η πολιτική γειτονίας της Ευρωπαϊκής Ένωσης είναι μια θετική πολιτική, μια θετική διάσταση στην εξωτερική πολιτική της Ευρωπαϊκής Ένωσης.

Όμως, η εξωτερική πολιτική της Ευρωπαϊκής Ένωσης έχει και μεγάλες αδυναμίες, κύριε Πρόεδρε, και συχνά αναποτελεσματικότητα. Αυτό φάνηκε, τόσο στην αντιμετώπιση του προσφυγικού με τα πολύ αργά ανακλαστικά της Ευρωπαϊκής Ένωσης όσο και στη Συρία.

Και επειδή τα ζητήματα της εξωτερικής πολιτικής της Ευρωπαϊκής Ένωσης, αυτήν ειδικά την περίοδο, είναι πολύ σημαντικά, δεν μπορώ παρά να κάνω και μια αναφορά στο εν εξελίξει ταξίδι του Πρωθυπουργού στην Τουρκία που αφορά κατά κύριο λόγο στο μεγάλο και κρίσιμο ευρωπαϊκό, στην ουσία του, ζήτημα του προσφυγικού.

Ευχόμαστε βεβαίως να είναι επιτυχές αυτό το ταξίδι, διότι πάνω απ’ όλα μπαίνει το συμφέρον της χώρας.

Όμως, για να είναι επιτυχές, πρέπει να επιτευχθούν ορισμένοι στόχοι. Αυτοί οι στόχοι, ειδικά για το προσφυγικό, είναι οι εξής:

Πρώτον, να εξασφαλίσει ο Πρωθυπουργός ότι θα γίνουν κέντρα καταγραφής προσφύγων σε τουρκικό έδαφος, hot spots, διότι έτσι μόνο θα ελεγχθεί κατά κάποιο τρόπο το ωστικό κύμα των προσφυγικών ροών προς τη χώρα μας και την Ευρώπη.

Δεύτερον, να αναλάβει η Τουρκία δράση και να εκριζώσει –γιατί μπορεί- τα κυκλώματα των διακινητών και των δουλεμπόρων.

Τρίτον, να εφαρμόσει επιτέλους τις συμφωνίες επανεισδοχής, τόσο με την Ελλάδα όσο και με την Ευρωπαϊκή Ένωση. Ειδικά για την Ελλάδα, η στάση της Τουρκίας είναι απογοητευτική.

Κύριε Πρόεδρε, από τότε που έχουμε τη συμφωνία, από το 2002 έως σήμερα, η Ελλάδα έχει υποβάλει εκατόν σαράντα τέσσερις χιλιάδες αιτήσεις για εκατόν σαράντα τέσσερις χιλιάδες περιπτώσεις. Στην Τουρκία έχουν μεταβεί μόνον τέσσερις χιλιάδες. Αυτό είναι μια απολύτως ελλειμματική και πάντως απογοητευτική εκ μέρους της Άγκυρας εφαρμογή της διμερούς μας συμφωνίας.

Το τέταρτο που πρέπει να επιτύχει ο Πρωθυπουργός είναι να κλείσει οριστικά τη συζήτηση για κοινές περιπολίες στο Αιγαίο.

Αν αυτά δεν επιτευχθούν, αναρωτιέμαι γιατί γίνεται αυτή η συνάντηση, γιατί γίνεται αυτή η επίσκεψη. Αν γυρίσει ο κύριος Πρωθυπουργός χωρίς κάτι χειροπιαστό στα ζητήματα αυτά, τότε θα είναι μια λάθος επίσκεψη. Θα έχει υπηρετήσει μόνο την επιχείρηση δημοσίων σχέσεων και εξωραϊσμού της εικόνας της Τουρκίας σε λάθος εποχή.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κουμουτσάκο, όπως καταλαβαίνετε, αυτά δεν έχουν σχέση με το συζητούμενο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κοιτάξτε, όταν δεν διακόπτεται ό,τι πιο αντιδραστικό υπάρχει στη Βουλή των Ελλήνων, που μιλάει για τελείως άσχετα θέματα, δεν πρέπει να διακόπτετε και μένα.

**ΠΡΟΕΔΡΕΥΩΝ (Γεώργιος Βαρεμένος):** Για οτιδήποτε μιλάει ο ομιλητής.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Θα τελειώσω με αυτό, λέγοντας ότι αν δεν εξασφαλιστούν αυτά στην επίσκεψη του Πρωθυπουργού στην Τουρκία, τότε θα είναι μια λάθος επίσκεψη, που έγινε σε λάθος στιγμή. Άλλωστε, είναι γνωστό -και δημοσιεύτηκε χωρίς να διαψευστεί- ότι υπήρχαν πολλές επιφυλάξεις και προβληματισμοί και από το ίδιο το Υπουργείο Εξωτερικών. Περιμένουμε, λοιπόν, τον Πρωθυπουργό ευχόμενοι να φέρει απτά αποτελέσματα.

Κύριε Πρόεδρε, σας παρακαλώ να το σημειώσετε με μεγάλη σοβαρότητα αυτό: Αμέσως μετά το ταξίδι η Αξιωματική Αντιπολίτευση ζητά να υπάρξει πλήρης ενημέρωση τόσο για το ταξίδι του Πρωθυπουργού όσο και γενικότερα για τα ζητήματα εξωτερικής πολιτικής. Είναι κρίσιμο, ειδικά αυτήν την περίοδο. Αυτό μπορεί να γίνει είτε στην επιτροπή είτε στην Ολομέλεια.

Χρειάζεται οπωσδήποτε η Εθνική Αντιπροσωπεία να έχει μια πλήρη εικόνα για το πώς εξελίσσονται κρίσιμα εθνικά θέματα. Πάντως, το τέλος του ταξιδιού του Πρωθυπουργού στην Τουρκία, αλλά και στο Ισραήλ, είναι η αφορμή, είναι ο λόγος για τον οποίο πρέπει να γίνει μια τέτοια πλήρης και δεσμευτική ενημέρωση από πλευράς Κυβέρνησης.

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός κ. Μάρδας έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, αφού ανοίξατε τη διαδικασία –ας μην την ανοίγατε- θα ήθελα κι εγώ τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Και εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, μια παραβίαση της διαδικασίας πρέπει να συνοδευτεί με άλλες, δεν ξέρω πόσες.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δεν είναι παραβίαση.

**ΠΡΟΕΔΡΕΥΩΝ (Γεώργιος Βαρεμένος):** Αναλαμβάνω εγώ την ευθύνη για την παραβίαση και τελειώνουμε εδώ.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε, …

**ΠΡΟΕΔΡΕΥΩΝ (Γεώργιος Βαρεμένος):** Δεν γίνεται αυτό! Ο κύριος Υπουργός έχει τον λόγο.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε, κάνατε λάθος.

**ΠΡΟΕΔΡΕΥΩΝ (Γεώργιος Βαρεμένος):** Δεν κάνω λάθος.

**ΑΝΔΡΕΑΣ ΛΟΒΕΡΔΟΣ:** Κάνατε λάθος πριν, όμως έναν μόνο χαιρετισμό θα κάνουμε και εμείς.

**ΠΡΟΕΔΡΕΥΩΝ (Γεώργιος Βαρεμένος):** Έκανα λάθος και το αναγνωρίζω.

**ΦΩΤΕΙΝΗ ΒΑΚΗ:** Και εγώ θέλω τον λόγο, κύριε Πρόεδρε.

**ΑΝΔΡΕΑΣ ΛΟΒΕΡΔΟΣ:** Για ένα λεπτό θέλω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Λοβέρδο, έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Κατ’ αρχάς δεχτήκατε μια πρόταση του κ. Κουμουτσάκου…

**ΠΡΟΕΔΡΕΥΩΝ (Γεώργιος Βαρεμένος):** Μην αναφέρεστε στο συνάδελφο, γιατί μετά θα θέλει να μιλήσει και ο κ. Κουμουτσάκος. Για να είμαστε έντιμοι και ειλικρινείς, δεν γνώριζα για ποιο πράγμα θα μιλούσε. Νόμιζα ότι θα μιλούσε για το συζητούμενο.

**ΑΝΔΡΕΑΣ ΛΟΒΕΡΔΟΣ:** …η οποία δεν εδράζεται στον Κανονισμό. Το άρθρο 108 παράγραφος 5 δεν λέει αυτό που είπατε εσείς. Αντίθετα, περιορίζει απολύτως την περιορισμένη συζήτηση στα πρόσωπα που εξέφρασαν διαφωνία.

Ωστόσο, ήταν ζήτημα ευγένειας, κύριε Πρόεδρε, από την πλευρά σας να μας δώσετε τον λόγο και από την πλευρά μας να εκφράσουμε τις θερμές μας ευχές για την ευρωπαϊκή πορεία με την οποιαδήποτε διαδρομή ακολουθεί τώρα μέσω της συμφωνίας με την Ευρωπαϊκή Ένωση στα θέματα ατομικής ενέργειας.

Καλωσορίζω τους Πρέσβεις που είναι εδώ και εγώ εκ μέρους της Δημοκρατικής Συμπαράταξης και τους ευχαριστώ που είναι εδώ. Τους υπογραμμίζω ότι από τη δική μας πολιτική πλευρά θα κάνουμε ό,τι είναι δυνατόν και ό,τι περνάει από το χέρι μας για να στηρίξουμε την ευρωπαϊκή πορεία των τριών αυτών χωρών.

Κατ’ αρχάς, να υπογραμμίσω, κύριε Πρόεδρε, ότι ο δικός μας ειδικός αγορητής, ο κ. Κωνσταντινόπουλος, εξέφρασε την παράταξή μας με λεπτομέρειες κατά τη συνεδρίαση της Διαρκούς Επιτροπής και ο Κανονισμός δεν μου δίνει τη δυνατότητα να επαναλάβω.

Ωστόσο, θέλω να πω σχετικά με την παρατήρηση του κ. Κουμουτσάκου σε ό,τι αφορά την επίσημη επίσκεψη του Πρωθυπουργού της χώρας στην Τουρκία, πως κι εμείς έχουμε τις σκέψεις μας. Ωστόσο, αγαπητέ κύριε Πρόεδρε, δεν θεωρώ χρήσιμο να εκφράζονται επιφυλάξεις, ενώ ο αρχηγός της χώρας πραγματοποιεί μια επίσημη επίσκεψη. Όταν αυτή ολοκληρωθεί, επιφυλλασσόμεθα κι εμείς για τα δέοντα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει η κ. Φωτεινή Βάκη.

**ΦΩΤΕΙΝΗ ΒΑΚΗ:** Θα ήθελα κι εγώ με τη σειρά μου να καλωσορίσω τους πρέσβεις και να πω δυο λόγια, κατ’ αρχάς απευθυνόμενη στη μείζονα Αντιπολίτευση.

Είναι απορίας άξιον γιατί επικεντρωθήκατε, κύριοι, στο προσφυγικό, ενώ το θέμα της ημερήσιας διάταξης είναι άλλο. Τώρα το να κάνουμε χρήση του δημόσιου βήματος, για να κάνουμε απλώς αντιπολίτευση, νομίζω ότι δεν έχει κανένα νόημα. Θα περίμενα, επίσης, να σας ενοχλήσουν περισσότερο τα όσα ελέχθησαν προηγουμένως από τους εκπροσώπους της Χρυσής Αυγής.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δεν ασχολούμαι, κυρία μου.

**ΦΩΤΕΙΝΗ ΒΑΚΗ:** Και θα παρακαλούσα, κύριε Πρόεδρε, να μην συμπεριληφθεί στα Πρακτικά αυτή η ατυχέστατη εξίσωση που επιχειρήθηκε μεταξύ της χθεσινής επετείου, που είναι μια ηρωική και ύψιστη πράξη αντίστασης του ελληνικού λαού, με τρομοκρατική οργάνωση. Θα παρακαλούσα να μην συμπεριληφθεί στα Πρακτικά, διότι συνιστά βαθύτατη προσβολή και του χώρου στον οποίο βρισκόμαστε.

Δυο λόγια θα ήθελα να πω, σας παρακαλώ, για τη συμφωνία που καλούμαστε να κυρώσουμε. Καλούμαστε, λοιπόν, να κυρώσουμε τη συμφωνία σύνδεσης μεταξύ της Ευρωπαϊκής Ένωσης και των κρατών-μελών της και της Μολδαβίας, Ουκρανίας και Γεωργίας. Οι συμφωνίες σύνδεσης της Ευρωπαϊκής Ένωσης και των κρατών-μελών της με τη Γεωργία, την Ουκρανία και τη Μολδαβία, τις οποίες καλείται σήμερα η Βουλή να κυρώσει, υπεγράφησαν στις 27 Ιουνίου του 2014 επί ελληνικής προεδρίας του Συμβουλίου της Ευρωπαϊκής Ένωσης, μετά από τριετή περίπου διαπραγμάτευση, που διήρκησε από το 2010 έως το 2013, και εντάσσονται στο πλαίσιο της ελληνικής εταιρικής σχέσης, που ξεκίνησε το 2009.

Πρόκειται για χώρες που έχουν ταλαιπωρηθεί από τη φτώχεια, πολέμους και αδικίες και ευελπιστούν ότι με τη νέα αυτή σχέση τους με την Ευρωπαϊκή Ένωση θα μπορούν να αφήσουν επιτέλους πίσω τους τη δυστυχία και να προχωρήσουν.

Επίσης, οι συμφωνίες έχουν και πολιτικές και οικονομικές διαστάσεις. Ως προς τις πολιτικές καθορίζουν ένα ρυθμιστικό πλαίσιο για την ενίσχυση του κράτους δικαίου, για την καταπολέμηση της διαφθοράς τους, για τον σεβασμό των δικαιωμάτων του ανθρώπου, για θεμελιώδεις ελευθερίες, καθώς και για την ειρηνική επίλυση των διαφορών τους.

Ως προς την οικονομία, η δυνατότητα που διανοίγει αυτή η συμφωνία στις επιχειρήσεις και των τριών χωρών να εξάγουν ελεύθερα, χωρίς τελωνειακούς δεσμούς προς την Ευρωπαϊκή Ένωση, συμβάλλει στην ανάπτυξη και δημιουργεί και νέες θέσεις εργασίας. Για παράδειγμα, τα γεωργιανά γεωργικά προϊόντα απαλλάσσονται από δασμούς της τάξης των 5,7 εκατομμυρίων ευρώ και μπορούν κατ’ αυτό τον τρόπο να γίνουν πιο ελκυστικά.

Είναι, επίσης, πολύ καλό για τις διμερείς σχέσεις και για μια αμοιβαία και επωφελή συμφωνία μεταξύ των χωρών αυτών και της δικής μας χώρας. Άλλωστε, διατηρούμε ισχυρούς και μακροχρόνιους δεσμούς με τις εν λόγω χώρες.

Και να τελειώσω λέγοντας ότι η υπερψήφιση της σύνδεσης των χωρών αυτών με την Ευρωπαϊκή Ένωση, προφανώς και δεν ισοδυναμεί με λευκή επιταγή σε κρίσεις ή σε νεοφιλελεύθερες και αδιέξοδες πολιτικές, πτυχές της πολιτικής της Ευρωπαϊκής Ένωσης που ενίοτε πυροδοτούν κρίσεις. Και η μέχρι τώρα πολιτική της Κυβέρνησης έχει αποδείξει παντοιοτρόπως κάτι τέτοιο και έχει στείλει ήδη ένα μήνυμα δημοκρατίας σε όλη την Ευρώπη.

Οι ατελέσφορες, όμως, πολιτικές της Ευρωπαϊκής Ένωσης και οι σκιερές πλευρές της δεν διορθώνονται ούτε με αποδράσεις ούτε με ηρωικές και πένθιμες εξόδους, αλλά με μια συστηματική και επίπονη δουλειά αλλαγής εντός αυτού του πλαισίου, ούτως ώστε η διεύρυνση της Ευρωπαϊκής Ένωσης να γίνει όντως εφαλτήριο μετάβασης σε μια δημοκρατική διακυβέρνηση, στην εδραίωση του κοινωνικού κράτους και στη διάσωση του ευρωπαϊκού κεκτημένου και της δικαιικής κουλτούρας που κληρονόμησε.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κύριε Πρόεδρε, ούτε χρόνο δεν βάλατε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο επί της διαδικασίας.

**ΦΩΤΕΙΝΗ ΒΑΚΗ:** Τελειώνω, εντάξει.

Η δημοκρατική Ευρώπη, άλλωστε, μέσω της ενίσχυσης των θεσμών της και η αποκατάσταση της κοινωνικής πολιτικής δεν πρέπει να είναι μόνο ευχολόγιο, αλλά κάτι που διεκδικούμε καθημερινά.

**ΠΡΟΕΔΡΕΥΩΝ (Γεώργιος Βαρεμένος):** Τελειώστε, σας παρακαλώ.

**ΦΩΤΕΙΝΗ ΒΑΚΗ:** Τελείωσα. Σας ευχαριστώ.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, δεν είναι η πρώτη φορά που γίνεται αυτό. Έχετε ξεπεράσει όλα τα όρια και δεν εννοώ προσωπικά μόνο. Εννοώ συνολικά. Δεν φθάνει που λειτουργούμε με τη διαδικασία του κατεπείγοντος συνέχεια; Τώρα η διαδικασία είναι συγκεκριμένη. Όποιος διαφωνεί, μιλάει. Το να γίνει ολόκληρος κύκλος Κοινοβουλευτικών Εκπροσώπων, για να λέει ο καθένας ό,τι θέλει σε κάθε θέμα, νομίζω ότι πρέπει το Προεδρείο να μην το ξανακάνει.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Δεν θέλω να συνεχίσω την παρέμβαση.

**ΠΡΟΕΔΡΟΣ (Γεώργιος Βαρεμένος):** Εδώ βάλατε πολλά θέματα μαζί, που δεν ταιριάζουν στη σημερινή συζήτηση.

**ΑΘΑΝΑΣΙΟΣ ΠΑΦΙΛΗΣ:** Πώς δεν ταιριάζει;

**ΠΡΟΕΔΡΟΣ (Γεώργιος Βαρεμένος):** Έχετε δίκιο.

**ΑΘΑΝΑΣΙΟΣ ΠΑΦΙΛΗΣ:** Έχουμε συμφωνίες, μιλούν όσοι διαφωνούν, μιλάει ο Υπουργός, τελειώνουμε.

**ΠΡΟΕΔΡΟΣ (Γεώργιος Βαρεμένος):** Έχετε δίκιο. Οι Κοινοβουλευτικοί Εκπρόσωποι κατά μία διασταλτική ερμηνεία του Κανονισμού μπορούν να παίρνουν τον λόγο. Σας παρακαλώ τώρα!

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, δεν αφορά εσάς. Αφορά μόνο τη διαδικασία. Εκεί που χρειαζόμαστε χρόνο, τα φέρνετε με κατεπείγοντα και δεν προλαβαίνει να μιλήσει κανείς.

**ΠΡΟΕΔΡΟΣ (Γεώργιος Βαρεμένος):** Παρακαλώ! Τα άκουσα, κύριε Παφίλη, αλλά νομίζω ότι είναι λίγο μεμψίμοιρο.

Κύριε Καμμένε, έχετε τον λόγο για ένα λεπτό.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, σας ευχαριστώ.

Από την πλευρά των Ανεξαρτήτων Ελλήνων θα ήθελα να καλωσορίσω τους Πρέσβεις της Μολδαβίας, της Γεωργίας και της Ουκρανίας στο Κοινοβούλιό μας. Εύχομαι οι λαοί τους να ζήσουν πλέον ειρηνικά και η Ευρώπη, ως σύνολο και με κοινή εξωτερική πολιτική –και το υπογραμμίζω- να μπορέσει να βοηθήσει αυτές τις χώρες με τους γείτονές της και στο σύνολο όλη την ευρωπαϊκή οικογένεια.

Θα ήθελα να θυμίσω εδώ ότι η Ευρωπαϊκή Ένωση έχει ως βασικές αρχές τη δημοκρατία, το κράτος δικαίου, τα ανθρώπινα δικαιώματα, την ειρήνη, τα οποία είναι αδιαπραγμάτευτα σε όλο το μήκος και το πλάτος όλων των κρατών που συμμετέχουν και των μελλοντικών κρατών που θα συμμετέχουν. Επίσης, σημαντικό ρόλο παίζουν στην Ευρωπαϊκή Ένωση η εκπαίδευση, το περιβάλλον, η ασφάλεια, η άμυνα και η εγκληματικότητα.

Όλα αυτά σε ένα πλαίσιο δημοκρατίας και αν φθάσουμε στις σημερινές μέρες, με αυτά που βλέπουμε να συμβαίνουν στο Παρίσι, στο Σινά, στην Κένυα, στη Συρία, με τους τρομοκράτες, οι οποίοι προσπαθούν να καταληστεύσουν την ηρεμία των Ευρωπαίων πολιτών και του συνόλου, αν θέλετε, των δημοκρατών πολιτών σε όλο τον κόσμο, θα πρέπει όλοι μαζί –και οι καινούριες χώρες, όπως εσείς, που σας προσκαλούμε και σας ευχαριστούμε που είστε μαζί μας στη διευρυμένη οικογένεια της Ευρωπαϊκής Ένωσης- να διαχειριστούμε μαζί τις κρίσεις.

Η διαχείριση κρίσεων είναι κάτι το οποίο η Ευρωπαϊκή Ένωση από την εμπειρία μας χρειάζεται να δομήσει διαφορετικά. Δεν είναι ίδιον κάποιας χώρας το να βγαίνει μπροστά ή να βλέπει τα δικά της, αν θέλετε, στρατηγικά συμφέροντα, αλλά πρέπει από κοινού όλοι μαζί να δομήσουμε μία ενιαία στρατηγική εξωτερικής πολιτικής και μία ενιαία διαχείριση κρίσεων.

Κλείνοντας –και ευχαριστώ τον Πρόεδρο για τον ανοχή του για τριάντα δευτερόλεπτα ακόμα- να προτείνω κάτι στο Προεδρείο και όλους τους συναδέλφους, που είναι εδώ ειδικά για το ζήτημα της Ουκρανίας –αλλά και στις άλλες δύο φίλες χώρες- στην οποία έχει ήδη μπει το Διεθνές Νομισματικό Ταμείο. Να θυμίσω ότι το βράδυ της αλλαγής της Κυβέρνησης έφυγε όλος το χρυσός σας από την κεντρική τράπεζα και πήγε σε μέρος που δεν γνωρίζετε. Τα στρατηγικά αποθέματα χρυσού σας έφυγαν το βράδυ της αλλαγής της διακυβέρνησης.

Θέλω, λοιπόν, να πω το εξής: Προτίθεμαι και κάνω πρόταση να γίνουν διακοινοβουλευτικές ομάδες τόσο στην Επιτροπή Οικονομικών όσο και στην Επιτροπή Ενέργειας, έτσι ώστε να σας προσκαλέσουμε να δείτε τις δικές μας εμπειρίες από την κρίση, τις δικές μας εμπειρίες από την εμπλοκή με την Ευρωπαϊκή Ένωση σε όλους τους θεσμούς, τις δικές μας εμπειρίες στο τραπεζικό σύστημα, τις δικές μας εμπειρίες στην ανακεφαλαιοποίηση των τραπεζών, των κόκκινων δανείων, της ύφεσης και του Διεθνούς Νομισματικού Ταμείου. Μιλώ ως Αντιπρόεδρος της Διαρκούς Επιτροπών Οικονομικών Υποθέσεων, αλλά πιστεύω ότι και άλλοι συνάδελφοι, τόσο για την ενέργεια όσο και για άλλα ζητήματα, θα συμφωνήσουν μαζί μου.

Σας προσκαλώ και κάνω και μια πρόταση στο Προεδρείο να γίνουν ομάδες, έτσι ώστε να ανταλλάξουμε απόψεις. Και, με κάθε σεβασμό, είμαστε εδώ για να βοηθήσουμε εσάς με την εμπειρία σας και μην το θεωρήσετε σαν κάτι προσβλητικό.

Ευχαριστώ πάρα πολύ.

**ΠΡΟΕΔΡΟΣ (Γεώργιος Βαρεμένος):** Κύριε Καρρά, έχετε τον λόγο για ένα λεπτό, σας παρακαλώ πάρα πολύ.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα είμαι συντομότατος, κύριε Πρόεδρε.

Καλωσορίζω τους πρέσβεις της Ουκρανίας, της Μολδαβίας και της Γεωργίας. Τους καλωσορίζω στην ευρωπαϊκή οικογένεια και εύχομαι να ενστερνιστούν τις δημοκρατικές αρχές της Ευρωπαϊκής Ένωσης, για να πορευτούμε όλοι οι λαοί της Ευρώπης μαζί με ειρήνη και επ’ αγαθώ των λαών, ούτως ώστε να επιτευχθεί η ανάπτυξη και των ανθρώπων.

Θέλω να θυμίσω, και θα μου το επιτρέψουν, ότι η Ελλάδα έχει παραδοσιακούς δεσμούς με αυτές τις τρεις χώρες από την εποχή του Βυζαντίου και μετά, διότι υπήρξε κοινή πορεία και της Γεωργίας και της Μολδαβίας και της Ουκρανίας στην πορεία προς τον Μεσαίωνα και μέχρι την άλωση.

Αυτά, λοιπόν, τα θεωρώ ότι είναι άρρηκτοι δεσμοί με την ελληνική πραγματικότητα. Πιστεύω ότι και οι κυβερνήσεις και οι λαοί θα εργαστούν για να προχωρήσουν οι χώρες αυτές, να ενταχθούν πλήρως στην Ευρωπαϊκή Ένωση.

Τελειώνοντας, θα υποστήριζα και την πρόταση του συναδέλφου μου, του κ. Καμμένου, για μια στενότερη κοινοβουλευτική επαφή.

Και πάλι καλωσορίζουμε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μάρδα, έχετε τον λόγο.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Κύριε Πρόεδρε, κυρίες και κύριοι, έχουμε τρεις συμφωνίες σύνδεσης να επικυρώσουμε, οι οποίες αφού πέρασαν όλη την προβλεπόμενη διαδικασία των θεσμικών οργάνων της Ευρωπαϊκής Ένωσης καταλήγουν σε εθνικά κοινοβούλια.

Δεν παρουσιάζουν κάποιες ιδιαιτερότητες οι συγκεκριμένες συμφωνίες. Η Ευρωπαϊκή Ένωση έχει υπογράψει δεκάδες τέτοιες συμφωνίες, οι οποίες προβλέπουν μία διαδικασία σύνδεσης.

Οι συγκεκριμένες συμφωνίες έχουν τετρακόσια εξήντα πέντε άρθρα. Το περιεχόμενο των συμφωνιών χωρίζεται σε έξι τίτλους. Οι τρεις τίτλοι αναφέρονται σε θέματα δημοκρατίας, ανθρωπίνων δικαιωμάτων και οτιδήποτε έχει σχετικό με τα νέα κεφάλαια της Συνθήκης της Λισαβόνας, ενώ σε παλαιότερες τέτοιες συμφωνίες δεν είχαμε τέτοιου είδους διατυπώσεις, καθώς δεν είχαμε τη Συνθήκη της Λισαβόνας.

Ο τέταρτος τίτλος αναφέρεται σε ένα σύνολο οικονομικών θεμάτων, αλιείας μεταφορών και ό,τι άλλο μπορείτε να φανταστείτε. Εκεί έχουμε τα θέματα της ενέργειας, όπου έχουμε ένα κεφάλαιο με τρία απλά άρθρα. Δεν παρουσιάζει αυτό το κεφάλαιο κάτι ιδιαίτερο σ' ό,τι αφορά την πυρηνική ενέργεια, το οποίο να βρίσκεται εκτός κανόνων Ευρωπαϊκής Ένωσης ή εκτός συνθηκών Ευρωπαϊκής Ένωσης.

Το τέταρτο κεφάλαιο αναφέρεται σε θέματα που συνδέονται με το εμπόριο. Ίσως μπορούμε να πούμε ότι αυτό έχει μια ιδιαίτερη σημασία καθώς δημιουργείται μία ζώνη ελευθέρων συναλλαγών. Έχει σχέση με το εμπόριο αγαθών και υπηρεσιών. Προβλέπεται ένα μεταβατικό στάδιο δεκαετές, σε ό,τι αφορά την προσαρμογή του εμπορίου των αγαθών. Σε ό,τι αφορά τις υπηρεσίες, δεν εντάσσονται όλες οι υπηρεσίες, υπάρχουν εξαιρέσεις σε αυτό το θέμα.

Το έκτο κεφάλαιο καταλήγει με τη χρηματοδοτική συνεργασία, η οποία αναπτύσσεται ανάμεσα στην Ευρωπαϊκή Ένωση και τις εν λόγω χώρες.

Έτσι, αυτό είναι το σύνολο του περιεχομένου μιας συμφωνίας σύνδεσης, που –επαναλαμβάνω- δεν αποτελεί κάτι ιδιαίτερο σε σχέση με τις συμφωνίες σύνδεσης αυτής της μορφής που έχει υπογράψει η Ευρωπαϊκή Ένωση με όλον τον υπόλοιπο κόσμο.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμου του Υπουργείου Εξωτερικών: α) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Δημοκρατίας της Μολδαβίας, αφετέρου, μετά του συνημμένου σ’ αυτήν Πρωτοκόλλου Διόρθωσης», β) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Ουκρανίας, αφετέρου και του Πρακτικού Διόρθωσης αυτής» και γ) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Γεωργίας, αφετέρου, μετά του συνημμένου σ’ αυτήν Πρωτοκόλλου Διόρθωσης».

Η ψήφισή τους θα γίνει ξεχωριστά.

Ερωτάται το Σώμα: Γίνεται δεκτό το νομοσχέδιο «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Δημοκρατίας της Μολδαβίας, αφετέρου, μετά του συνημμένου σ’ αυτήν Πρωτοκόλλου Διόρθωσης»;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΣΤΑΥΡΟΣ ΤΑΣΣΟΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εξωτερικών: «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Δημοκρατίας της Μολδαβίας, αφετέρου, μετά του συνημμένου σ’ αυτήν Πρωτοκόλλου Διόρθωσης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει το νομοσχέδιο σελ.35 α)

(Η παραπάνω σύμβαση, λόγω μεγάλου όγκου, δεν καταχωρίζεται στα Πρακτικά και φυλάσσεται σε ηλεκτρονική μορφή στο αρχείο της Νομοθετικής Υπηρεσίας της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ερωτάται το Σώμα: Γίνεται δεκτό το νομοσχέδιο «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Ουκρανίας, αφετέρου και του Πρακτικού Διόρθωσης αυτής»;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΣΤΑΥΡΟΣ ΤΑΣΣΟΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εξωτερικών «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους, αφενός, και της Ουκρανίας, αφετέρου και του Πρακτικού Διόρθωσης αυτής» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει το νομοσχέδιο σελ.36 α)

(Η παραπάνω σύμβαση, λόγω μεγάλου όγκου, δεν καταχωρίζεται στα Πρακτικά και φυλάσσεται σε ηλεκτρονική μορφή στο αρχείο της Νομοθετικής Υπηρεσίας της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ερωτάται το Σώμα: Γίνεται δεκτό το νομοσχέδιο: «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των Κρατών Μελών τους, αφενός, και της Γεωργίας, αφετέρου, μετά του συνημμένου σ’ αυτήν Πρωτοκόλλου Διόρθωσης»;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εξωτερικών: «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους, αφενός, και της Γεωργίας, αφετέρου, μετά του συνημμένου σ΄ αυτήν Πρωτοκόλλου Διόρθωσης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει το νομοσχέδιο σελ. 37 α)

(Η παραπάνω σύμβαση, λόγω μεγάλου όγκου, δεν καταχωρίζεται στα Πρακτικά και φυλάσσεται σε ηλεκτρονική μορφή στο αρχείο της Νομοθετικής Υπηρεσίας της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, πριν εισέλθουμε στη συζήτηση του Απολογισμού Δαπανών της Βουλής και του Σχεδίου Προϋπολογισμού Δαπανών της Βουλής, προτείνω να κάνουμε μια ολιγόλεπτη διακοπή πέντε λεπτών.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη

**ΣΥΜΠΛΗΡΩΜΑΤΙΚΗ ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

**ΑΠΟΦΑΣΕΙΣ ΒΟΥΛΗΣ**

**ΟΙΚΟΝΟΜΙΚΗ ΔΙΑΧΕΙΡΙΣΗ ΒΟΥΛΗΣ**

α. Μόνη συζήτηση και έγκριση του Απολογισμού Δαπανών της Βουλής, οικονομικού έτους 2014.

 β. Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2016.

 γ. Λήψη απόφασης περί τροποποίησης του Ζ΄ Ψηφίσματος σχετικά με τη μείωση της βουλευτικής αποζημίωσης.

Σύμφωνα με το άρθρο 97 του Κανονισμού της Βουλής, οι εισηγητές και οι ειδικοί αγορητές θα μιλήσουν για δεκαπέντε λεπτά, οι Κοινοβουλευτικοί Εκπρόσωποι για δώδεκα λεπτά και οι συνάδελφοι που τυχόν θα εγγραφούν στον κατάλογο ομιλητών για επτά λεπτά.

Πριν δώσω τον λόγο στον κ. Μεϊκόπουλο, σας γνωρίζω ότι η Νέα Δημοκρατία ορίζει ως Κοινοβουλευτικό Εκπρόσωπο για τη σημερινή συζήτηση τον Βουλευτή Κυκλάδων κ. Ιωάννη Βρούτση.

Ο Λαϊκός Σύνδεσμος-Χρυσή Αυγή ορίζει ειδικό αγορητή τον Βουλευτή Βοιωτίας Ευάγγελο Καρακώστα και Κοινοβουλευτικό Εκπρόσωπο τον Βουλευτή Επικρατείας κ. Χρήστο Παππά.

Η Δημοκρατική Συμπαράταξη ορίζει ειδικό αγορητή τον Βουλευτή κ. Ιωάννη Κουτσούκο.

Το ΚΚΕ ορίζει ειδικό αγορητή τον Βουλευτή κ. Γεώργιο Λαμπρούλη.

Το Ποτάμι ορίζει ειδικό αγορητή τον κ. Θεοχάρη Θεοχάρη και Κοινοβουλευτικό Εκπρόσωπο τον κ. Σπύρο Δανέλλη.

Από τους Ανεξάρτητους Έλληνες ορίζεται ως ειδικός αγορητής ο Βουλευτής κ. Δημήτριος Καμμένος.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Υπάρχει η δυνατότητα να έχουμε ενημέρωση επί των προτεινομένων τροποποιήσεων του Ζ΄ Ψηφίσματος, γιατί δεν έχω τέτοιο κείμενο στα χέρια μου;

**ΠΡΟΕΔΡΕΥΩΝ (Γεώργιος Βαρεμένος):** Βεβαίως και υπάρχει. Κατατίθεται για τα Πρακτικά και θα διανεμηθεί.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 39β-39γ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο εισηγητής της Πλειοψηφίας κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είμαστε εδώ για να συζητήσουμε τον προϋπολογισμό της Βουλής για το 2016, ο οποίος, όπως όλοι γνωρίζετε, περιλαμβάνει πιστώσεις για τις βουλευτικές αποζημιώσεις και τις αποδοχές προσωπικού, τις προμήθειες για τη λειτουργία των υπηρεσιών, τη συντήρηση και την επισκευή των κτηρίων της Βουλής, καθώς και πιστώσεις που προορίζονται για την προβολή του έργου της Βουλής και την προώθηση εθνικών, κοινωνικών και πολιτιστικών σκοπών.

Το 2015 ο προϋπολογισμός της Βουλής προέβλεπε δαπάνες συνολικής αξίας 139.922.000 ευρώ. Ο νέος προϋπολογισμός για το 2016 ανέρχεται σε 136.016.000 ευρώ σημειώνοντας μια μείωση της τάξης των 3.906.000 ευρώ σε σχέση με τις προβλέψεις του προηγούμενου οικονομικού έτους. Η μείωση αυτή των δαπανών για το μεσοδιάστημα από το 2009 μέχρι και το 2016 αντιστοιχεί σε μια ποσοστιαία μείωση κατά 38,77%. Επιπλέον, ο προϋπολογισμός της Βουλής για το 2016 είναι μειωμένος κατά 4.128.000 ευρώ του στόχου του Μεσοπρόθεσμου Πλαισίου Δημοσιονομικής Στρατηγικής.

Σχετικά με την ετήσια ποσοστιαία μεταβολή έχω να σημειώσω ότι σε σχέση με τον προϋπολογισμό της Βουλής για το 2015 έχει μια περιστολή δαπανών της τάξης του 2,79%. Αυτή, λοιπόν, η μείωση αντανακλά τη γενικότερη προσπάθεια προσαρμογής στην τρέχουσα δυσμενή οικονομική συγκυρία με στόχο ωστόσο τη διατήρηση της ποιότητας των παρεχόμενων υπηρεσιών προς τους Βουλευτές και τις Υπηρεσίες της Βουλής.

Όσον αφορά τώρα την κατανομή των πιστώσεων οι δαπάνες της Βουλής κατηγοριοποιούνται σε τέσσερις ομάδες: Πληρωμές για υπηρεσίες, προμήθειες αγαθών και κεφαλαιακού εξοπλισμού, πληρωμές μεταβιβαστικές και δαπάνες που δεν εντάσσονται σε άλλες κατηγορίες.

Πιο αναλυτικά, η πρώτη κατηγορία περιλαμβάνει πιστώσεις για βουλευτικές αποζημιώσεις, αποδοχές των πολιτικών υπαλλήλων της Βουλής και αμοιβές των επιστημονικών συνεργατών, έξοδα για μετακινήσεις στο εσωτερικό και εξωτερικό, δαπάνες για δημόσιες και διεθνείς σχέσεις του Κοινοβουλίου, καθώς και πιστώσεις για λοιπές υπηρεσίες όπως δαπάνες για ταχυδρομικά, τηλεφωνικά έξοδα και παροχή τηλεπικοινωνιακών υπηρεσιών, ύδρευση, φωτισμό και μισθώματα συντήρησης μισθωμένων κτηρίων. Η συνολική δαπάνη της κατηγορίας αυτής ανέρχεται στα 124.523.000 ευρώ για το 2016 και είναι μειωμένη κατά 3.648.400 ευρώ σε σχέση με το 2015, όπου η δαπάνη ήταν 128.171.400 ευρώ. Έχουμε δηλαδή μια μείωση της τάξης του 2,84%. Αυτή η μείωση των δαπανών φέτος οφείλεται κυρίως σε μειώσεις που αφορούν τη βουλευτική αποζημίωση και τις παροχές προς τους Βουλευτές.

Ειδικότερα, προβλέπεται μείωση κατά 10% της βουλευτικής αποζημίωσης από 1-1-2016, δηλαδή συνολικού ποσού 2.054.000 ευρώ και κατά συνέπεια, μείωση της εργοδοτικής εισφοράς των Βουλευτών υπέρ του ΕΟΠΥΥ κατά 106.000 ευρώ. Δηλαδή, η βουλευτική αποζημίωση περιστέλλεται συνολικά κατά 38%, 28% λόγω περικοπών των περασμένων ετών και 10% λόγω της τωρινής μείωσης. Αξίζει να επισημανθεί ότι για πρώτη φορά στα χρόνια της κρίσης γίνεται περιστολή στον βασικό μισθό. Βεβαίως έγιναν μειώσεις στα επιδόματα. Χαρακτηριστικά, η αποζημίωση για τις επιτροπές προ κρίσεως ήταν 292 ευρώ και είναι πλέον 75 ευρώ.

Όσον αφορά στο φορολογικό καθεστώς για τη βουλευτική αποζημίωση είναι ένα ζήτημα το οποίο θα δούμε από 1-1-2016, καθώς επιβάλλεται από τις επικρατούσες συνθήκες. Επιπλέον, η μείωση της βουλευτικής αποζημίωσης συμπαρασύρει και το επίδομα οργάνωσης γραφείου, καθώς αυτό υπολογίζεται σαν ποσοστό επί της βουλευτικής αποζημίωσης, με αποτέλεσμα να μειώνεται κατά 4,9%, δηλαδή συνολικού ποσού 313.000 ευρώ.

Επίσης, έχουμε: Κατάργηση της αποζημίωσης για τη συμμετοχή των Βουλευτών στα Θερινά Τμήματα, εξοικονομώντας με αυτόν τον τρόπο 100.000 ευρώ.

Μείωση κατά 20% των δαπανών χρηματοδοτικής μίσθωσης για τα αυτοκίνητα προς τους Βουλευτές από 1-1-2016, καθώς θα γίνουν συμβάσεις με αυτοκίνητα οικονομικότερου τύπου, πετρελαιοκίνητα, νέας τεχνολογίας, 1.400 έως 1.600 κυβικών, εξοικονομώντας με αυτόν τον τρόπο 6.555.000 ευρώ.

Επιπλέον, έχουμε μείωση των δαπανών για το τίμημα σταθερής τηλεφωνίας κατά 11,5% και για το τίμημα κινητής τηλεφωνίας κατά 13,3% από 1/3/2016 προς τους Βουλευτές. Να σημειώσω ότι η μείωση αυτή δεν συνεπάγεται μείωση των παρεχόμενων υπηρεσιών, αλλά αντιθέτως αύξηση και εκσυγχρονισμό τόσο στην κινητή όσο και στη σταθερή τηλεφωνία.

Ακόμα επισημαίνω την πολύ μεγάλη και αξιοσημείωτη προσπάθεια της Βουλής για να μπορέσει να εξορθολογίσει το κτηριακό θέμα.

Κατ’ αρχάς, καταγράφεται μείωση στα μισθώματα κτηρίων κατά 323.000 ευρώ, καθώς έγινε επαναδιαπραγμάτευση των συμβάσεων μίσθωσης και μιλάμε για παρατάσεις μισθώσεων ορισμένων κτηρίων όπου στεγάζονται υπηρεσίες της Βουλής.

Όμως, έχουμε και επενδυτικές πρωτοβουλίες στα ιδιόκτητα κτήρια, με μια προβλεπόμενη αύξηση των δαπανών κατά 2.170.000 ευρώ στον κωδικό 0851, που είναι οι αμοιβές για συντήρηση και επισκευή κτηρίων γενικά και λοιπών μόνιμων εγκαταστάσεων, προκειμένου να αποκατασταθούν κτήρια ιδιοκτησίας της Βουλής, δηλαδή για εργασίες αποκατάστασης της Μπενακείου Βιβλιοθήκης, σε μια προσπάθεια να περάσει στη χρήση της Βουλής, του συστήματος επικαλύψεων στις αίθουσες Ολομέλειας και Γερουσίας, καθώς και μόνωσης στα παρτέρια του Μεγάρου της Βουλής, όπως επίσης και για εργασίες ανακαίνισης και συντήρησης κτηρίων όπου στεγάζονται Υπηρεσίες της Βουλής.

Γενικότερα, η αξιοποίηση των περιουσιακών στοιχείων της Βουλής έχει απώτερο στόχο τη σταδιακή αποδέσμευση από τα μισθωμένα κτήρια όπου στεγάζει τις υπηρεσίες της. Επομένως το τωρινό κόστος αποτελεί μια μελλοντική απόσβεση, λόγω της εξοικονόμησης που θα προκύψει από τη μείωση του αριθμού των μισθωμένων κτηρίων.

Η Β΄ κατηγορία περιλαμβάνει πιστώσεις για προμήθεια ειδών εξοπλισμού υπηρεσιών, εργαστηρίων και υποδομών, υγειονομικού και φαρμακευτικού υλικού, ειδών συντήρησης και επισκευής εγκαταστάσεων ηλεκτρισμού, ύδρευσης, θέρμανσης και λοιπού εξοπλισμού, καυσίμων θέρμανσης και κίνησης και λοιπές προμήθειες. Η συνολική δαπάνη της δεύτερης κατηγορίας προϋπολογίζεται σε 6.372.000 ευρώ για το 2016, αυξημένη κατά 374.000 σε σχέση με το 2015. Ωστόσο η αύξηση, η οποία καταγράφεται φέτος, είναι μικρότερη από την περσινή αύξηση που είχε γίνει κατά 277.200 ευρώ.

Αυτή η αύξηση προκύπτει από την αύξηση στον κωδικό αριθμό 1311 Προμήθεια Ειδών Συντήρησης και Επισκευής Εγκαταστάσεων κατά 240.000 ευρώ, οφειλόμενη στην προμήθεια υλικών για τις εργασίες συντήρησης που αναφέρονται στη συντήρηση του μηχανικού εξοπλισμού της Βουλής, την αύξηση στον κωδικό αριθμό 1511 Προμήθεια Καυσίμων και Λιπαντικών κατά 39.400 ευρώ, λόγω του ότι για το έτος 2015 από την προϋπολογισθείσα πίστωση ύψους 132.000 ευρώ τα 81.400 ευρώ μεταφέρθηκαν στο Αρχηγείο της ΕΛ.ΑΣ. για τον εφοδιασμό των υπηρεσιακών οχημάτων της Βουλής της περιόδου 1-1-2014 έως 31-12-2014 -άρα στην ουσία δεν πρόκειται για αύξηση- την αύξηση στον κωδικό αριθμό 1712 Προμήθεια Συσκευών Θέρμανσης και Κλιματισμού κατά 125.000 ευρώ, οφειλόμενη στην πρόβλεψη για προμήθεια κλιματιστικών μονάδων για τις ανάγκες του χώρου του κτηρίου επί της οδού Λένορμαν.

Η Γ΄ κατηγορία περιλαμβάνει τη συνεισφορά της Βουλής σε Οργανισμούς Κοινωνικής Ασφάλισης, τις επιχορηγήσεις της Βουλής σε νομικά πρόσωπα ιδιωτικού δικαίου, τις εισφορές της Βουλής σε διάφορους διεθνείς πολιτιστικούς οργανισμούς, τα βοηθήματα σε φυσικά πρόσωπα, τέκνα πεσόντων αξιωματικών των Ενόπλων Δυνάμεων, της Ελληνικής Αστυνομίας και του Πυροσβεστικού Σώματος. Η συνολική δαπάνη της Γ΄ κατηγορίας ανέρχεται σε 3.621.000 ευρώ και είναι μειωμένη κατά 650.000 ευρώ σε σχέση με την περσινή πίστωση που ήταν 4.271.000 ευρώ.

Η Δ΄ κατηγορία περιλαμβάνει το αποθεματικό της Βουλής, του οποίου η προβλεπόμενη πίστωση για το 2016 παραμένει σταθερή στα ίδια επίπεδα με το 2015, δηλαδή 1.500.000 ευρώ, και κρίνεται αναγκαία για την αντιμετώπιση διάφορων εκτάκτων αναγκών.

Σχετικά τώρα με τον απολογισμό των δαπανών της Βουλής για το οικονομικό έτος 2014 θα ήθελα να επισημάνω ότι για ακόμη μια χρονιά το αποτέλεσμα του ισολογισμού της Βουλής είναι πλεονασματικό, καθώς οι δαπάνες στο σύνολό τους δεν ξεπέρασαν τα προϋπολογισθέντα ποσά.

Ο απολογισμός, λοιπόν, του έτους 2014 παρουσιάζει τα αποτελέσματα εκτέλεσης του αντίστοιχου προϋπολογισμού και τα κύρια στοιχεία του είναι οι πιστώσεις που χορηγήθηκαν, οι πιστώσεις που αναλήφθηκαν, οι πληρωμές που πραγματοποιήθηκαν και οι πιστώσεις που παρέμειναν αδιάθετες.

Πιο συγκεκριμένα, για το έτος 2014 είχαν προϋπολογιστεί και εγκριθεί δαπάνες συνολικού ύψους 141.898.000 ευρώ. Τελικά οι πιστώσεις του προϋπολογισμού της Βουλής διαμορφώθηκαν στο ποσό των 141.813.800 ευρώ, γιατί αφαιρέθηκαν 84.200 ευρώ με αιτιολογημένες αποφάσεις του Προέδρου της Βουλής και του Υπουργού Οικονομικών. Συνολικά, το 2014 δαπανήθηκαν 133.855.700 ευρώ και επεστράφησαν από τη Βουλή πίσω στον κρατικό προϋπολογισμό 7.958.100 ευρώ. Επιπλέον, επεστράφη στο Γενικό Λογιστήριο του Κράτους το ποσό των 3.314,90 ευρώ, το οποίο παρέμεινε τελικά αδιάθετο.

Κλείνοντας, θέλω να επισημάνω ότι η επεξεργασία του φετινού προϋπολογισμού για το έτος 2016 κινήθηκε μέσα στο πλαίσιο στο οποίο κινείται και ο κρατικός προϋπολογισμός, όπως διαμορφώνεται η γενικότερη κατάσταση. Έγινε με γνώμονα τις αρχές της χρηστής δημοσιονομικής διαχείρισης, της ειλικρίνειας και της διαφάνειας, χωρίς να υποβαθμιστεί η ποιότητα των παρεχόμενων υπηρεσιών της Βουλής, με στόχο συνολικά η Βουλή, το προσωπικό της και οι λειτουργίες της να ευθυγραμμιστούν όσο το δυνατόν περισσότερο με το κοινό αίσθημα.

Στο σημείο αυτό θα ήταν σοβαρή παράλειψη από μέρους μου να μην ευχαριστήσω θερμά το πολιτικό προσωπικό της Βουλής για το σημαντικό έργο που προσφέρουν με μειωμένες αποδοχές στα χρόνια της κρίσης. Η συμβολή τους είναι πολύτιμη στο έργο στο οποίο καλούμαστε όλοι να ανταποκριθούμε, μέσα στις δύσκολες συνθήκες που περνάει η χώρα μας.

Με αυτά τα στοιχεία και με αυτά τα δεδομένα, κυρίες και κύριοι Βουλευτές, σας καλώ να υπερψηφίσουμε όλοι μαζί τον προϋπολογισμό της Βουλής των Ελλήνων.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και δύο εκπαιδευτικοί συνοδοί από το 2ο Δημοτικό Σχολείο Κερατέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Βούλτεψη.

**ΣΟΦΙΑ ΒΟΥΛΤΕΨΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν υπάρχει αμφιβολία ότι πάνε πολλά χρόνια που η χώρα παραμένει βυθισμένη στην ύφεση και στην ανεργία. Πάνε πολλά χρόνια που ο χειμαζόμενος λαός μας υφίσταται όλα τα δεινά, έχει αποκάμει, ένα τμήμα του αναζητεί τρόπους και στόχους για να εκδηλώσει την οργή του κι ένα άλλο έχει περάσει στην απάθεια. Μέσα σε αυτές τις συνθήκες λογικό είναι να αναζητούμε τρόπους περιστολής δαπανών και περικοπών σε όλα τα επίπεδα, ακόμα και στο Κοινοβούλιο.

Φέτος, ψηφίζουμε έναν προϋπολογισμό ακόμη πιο περιορισμένο. Τα στοιχεία είναι γνωστά, οι περικοπές αναφέρθηκαν ήδη και δημοσιοποιήθηκαν. Ο προλαλήσας συνάδελφος έδωσε όλα τα στοιχεία και διευκόλυνε τη συζήτηση να πάει λίγο παραπάνω, όπως και το είχα φανταστεί. Όλοι σε αυτήν τη χώρα έχουν υποστεί απίστευτες θυσίες.

Το Κοινοβούλιο, όπως σας είπα, προχωρά κάθε χρόνο σε νέες περικοπές. Αυτό, βέβαια, γίνεται κατανοητό από όλους και συμφωνούμε όλοι. Και το λέω αυτό γιατί θέλω να δηλώσω ότι εμείς από την αρχή συμφωνήσαμε σε κάθε προσπάθεια περικοπής δαπανών, όπως και στις μειώσεις των αποζημιώσεων. Από εδώ και πέρα, όμως, θα ήθελα να πω κάποια άλλα πράγματα και δικαιούμαι να τα πω, γιατί αυτό δεν το κάνω τώρα ως Βουλευτής, αλλά το έκανα συστηματικά για δεκαετίες, ακόμη και μέσα στην περίοδο της κρίσης, ως δημοσιογράφος, είτε ήταν το κόμμα που υποστήριζα και ψήφιζα στην εξουσία είτε όχι.

Ο προβληματισμός είναι πάντα ίδιος: Είναι το Κοινοβούλιο εύκολος στόχος ή όχι; Είναι εκ του πονηρού αυτή η στοχοποίηση; Επίσης, χρειαζόμαστε το Κοινοβούλιο; Φαντάζομαι ότι όλοι θα πουν αναμφισβήτητα «ναι». Επομένως χρειαζόμαστε τους Βουλευτές, δηλαδή τους εκλεγμένους αντιπροσώπους του έθνους, διότι η δημοκρατία μας είναι κοινοβουλευτική; Φαντάζομαι ότι όλοι θα πουν «ναι».

Επόμενο ερώτημα: Τι βουλευτές θέλουμε; Πώς θέλουμε να λειτουργούν; Να επικοινωνούν με τον λαό ή όχι; Να κυκλοφορούν ή να μπαίνουν στη Βουλή να κάνουν το ωράριο τους ως δημόσιοι υπάλληλοι και να φεύγουν;

Σε ανύποπτο χρόνο, όταν δεν ήμουν Βουλευτής, είχα γράψει ένα άρθρο με τον τίτλο «Δεν ψάχνουμε για φθηνούς, ψάχνουμε για καλούς» και είχα υποστηρίξει πως όταν κρίνουμε το πολιτικό σύστημα με βάση το ύψος των αποζημιώσεών του και των προνομίων του, όπως ονομάστηκαν προπαγανδιστικά τα εργαλεία που δίδονται στους Βουλευτές για να μπορούν να κάνουν καλύτερα τη δουλειά τους, τότε είναι βέβαιο πως ούτε χρήματα θα εξοικονομηθούν, αλλά ούτε και το πολιτικό προσωπικό θα βελτιωθεί.

Κατά καιρούς έχουν ακουστεί διάφορες προτάσεις, όσον αφορά την περιστολή του λεγόμενου κόστους της δημοκρατίας. Όλες μου φαίνονταν πάντοτε -και όταν δηλαδή δεν ήμουν Βουλευτής και το έγραφα αυτό- ύποπτες. Ένιωθα πως αποσκοπούσαν στη δημιουργία μιας κλειστής κάστας επαγγελματιών πολιτικών, στην εξασφάλιση κεκτημένων των ήδη εκλεγμένων, στην ενίσχυση της οικογενειοκρατίας και στη μεταβίβαση βουλευτικών εδρών κληρονομικώ δικαίω. Είχα επανειλημμένα γράψει πως αν με την πολιτική πρέπει να ασχολούνται μόνο οι πλούσιοι, τότε θα μπορούσαμε να τους διορίζουμε κατευθείαν, να μην ξοδευόμαστε και με εκλογικές διαδικασίες. Να γίνεται δηλαδή -είχα πει τότε- κλήρωση μεταξύ των βιομηχάνων, των εφοπλιστών, των τραπεζιτών, των γόνων, καθώς και αυτών που έχουν ισχυρούς φίλους και μπορούν να τους χρηματοδοτούν τις προεκλογικές τους εκστρατείες και τις μετεκλογικές τους υποχρεώσεις.

Αγαπητές και αγαπητοί συνάδελφοι, πίστευα πάντα πως πρέπει να έχουμε τους καλύτερους και όχι να υποτασσόμαστε στη λογική ότι «εντάξει, πρέπει να έχουμε ένα Κοινοβούλιο, ας φροντίσουμε, αφού το χρειαζόμαστε, να μη μας κοστίζει, να μας κοστίζει όσο το δυνατόν λιγότερο».

Επομένως, μ’ αυτήν τη λογική Βουλευτές πρέπει να γίνονται μόνο οι πλούσιοι και ίσως όχι οι ικανότεροι. Οι φτωχοί και ικανοί δεν πρόκειται ποτέ να ασχοληθούν με την πολιτική. Δεν είναι αυτό το πρόβλημά μας, γιατί αν ήταν αυτό το πρόβλημα, θα ήταν απλό: θα καταργούσαμε εντελώς τη βουλευτική αποζημίωση. Η αξιοπιστία κερδίζεται όταν οι Βουλευτές κάνουν με τέτοιον τρόπο τη δουλειά τους, ώστε ο λαός να ευημερεί, να μην σέρνεται στην ανέχεια και να μην συγκεντρώνεται έξω από τη Βουλή μουντζώνοντας. Μάλιστα, είχα γράψει κάποτε σ’ ένα άρθρο: «Αν, δηλαδή, οι Βουλευτές δεν πληρώνονταν καθόλου, θα εισέπρατταν λιγότερες μούντζες;».

Η αξιοπιστία, λοιπόν, είναι κάτι πολύ συγκεκριμένο και το κερδίζει ο καθένας με τη δουλειά του. Διαφορετικά, θα έλθει μια μέρα που θα φτιάξουμε τη «Βουλή των λόμπι» και οι «λομπίστες» πολιτικοί θα νομοθετούν τότε ανάλογα με τα συμφέροντα των υποστηρικτών τους.

Σε μια άλλη περίπτωση και πάλι σε ανύποπτο χρόνο, σας λέω, χωρίς να υπάρχει καμμία σχέση μου με την πολιτική, είχα γράψει ότι σκοπός μας δεν είναι να διατηρούμε μια επίφαση κοινοβουλευτικής δημοκρατίας. «Το λεγόμενο κόστος της δημοκρατίας πρέπει να αφορά στην ουσιαστική λειτουργία του δημοκρατικού κοινοβουλευτικού πολιτεύματος, ώστε ο λαός να εκπροσωπείται με τον καλύτερο και αποτελεσματικότερο τρόπο, με γνώμονα την ευημερία του έθνους. Συμφωνώ ότι όλα τα παραπάνω κριτήρια δεν έχουν εκπληρωθεί και βέβαια είχαμε και τα γνωστά αποτελέσματα. Είναι, όμως, πολύ πιο σύνθετο το πρόβλημα. Τα πράγματα δεν θα γίνουν καλύτερα αν συνεχίσουμε να έχουμε την ίδια αναποτελεσματική και βλαπτική για τη χώρα λειτουργία και απλώς διακόψουμε τις δαπάνες της». Αυτό είχα γράψει.

«Το ζητούμενο είναι να βελτιωθεί το επίπεδο όλων και το επίπεδο των παρεχόμενων υπηρεσιών προς τη δημοκρατία, αλλά τον καιρό που δέναμε τα σκυλιά με τα δανεικά λουκάνικα ουδείς είχε πρόβλημα. Αυτό που παρακολουθούμε τώρα που φαγώθηκαν όλα τα λουκάνικα είναι μία γενική επίθεση στον κοινοβουλευτισμό, δηλαδή στη λαϊκή εκπροσώπηση. Την ώρα, δηλαδή, που θα έπρεπε να μας απασχολεί περισσότερο από ποτέ η ποιότητα των πολιτικών υπηρεσιών, καταβάλλεται κάθε προσπάθεια να πούμε ότι μπορεί να παραμείνει και η ίδια, απλώς να κοστίζει λιγότερο». Αυτά τα είχα γράψει στην αρχή της κρίσης, πριν καν δείξει η κρίση τα «δόντια» της.

Αν θέλουμε Βουλευτές που απλώς θα μπαινοβγαίνουν στο κτήριο του Κοινοβουλίου μόνο και μόνο για διακοσμητικούς λόγους και κατά τα λοιπά θα είναι όργανα των χρηματοδοτών τους, πρέπει όσοι το υποστηρίζουν αυτό να βγουν καθαρά και να το πουν. Αν θέλουμε Βουλευτές εξαρτώμενους από οποιονδήποτε άλλον εκτός από τον πραγματικό τους εργοδότη, δηλαδή τον λαό, πρέπει επίσης, όποιος το πιστεύει αυτό, να βγει να το πει.

Αναφέρω ένα παράδειγμα. Αν κάποιοι έλεγαν ότι δεν θέλουν καθόλου αποζημιώσεις, καθόλου χρήματα, ότι προσφέρονται να δώσουν αυτές τις υπηρεσίες εντελώς δωρεάν, τι θα λέγαμε; Δεν θα λέγαμε ότι κάτι υποκρύπτεται πίσω απ’ αυτό, ότι με κάποιον άλλον τρόπο σκοπεύουν αυτοί να κερδίσουν ίσως και περισσότερα χρήματα από μία αποζημίωση; Τι θα λέγαμε, ας πούμε, για έναν Θεσσαλό ή για έναν Πελοποννήσιο Βουλευτή της βορείου Πελοποννήσου, ο οποίος δεν έχει αεροδρόμιο στην περιοχή του, άρα δεν του καταβάλλονται χρήματα για το αεροπορικό του ταξίδι και πληρώνει τη βενζίνη, ας πούμε; Δεν θέλω να μιλήσω για τις δικές μας περιφέρειες εδώ, για να μη θεωρηθεί ότι μιλάμε για τους εαυτούς μας. Τι θα λέγαμε γι’ αυτόν τον Βουλευτή; Δεν θα λέγαμε ότι αυτός κάπου αλλού αποβλέπει, ότι κάτι άλλο θέλει να κάνει;

Κυρίες και κύριοι συνάδελφοι, αυτήν την ώρα υπάρχει μεγάλη ανάγκη υπεράσπισης του κοινοβουλευτικού πολιτεύματος που δέχεται εδώ και καιρό μία άνευ προηγουμένου επίθεση. Την υπεράσπιση του κοινοβουλευτικού πολιτεύματος πρέπει να την αναλάβει πρώτα το Προεδρείο της Βουλής, αλλά και ο ίδιος ο λαός, γιατί ο λαός μας έχει πέσει σε πολλές παγίδες και αυτή εδώ είναι η πιο επικίνδυνη.

Εμείς, κύριε Πρόεδρε, συμφωνήσαμε από την πρώτη στιγμή στη νέα προσπάθεια περιορισμού του προϋπολογισμού της Βουλής και ψηφίζουμε τον προϋπολογισμό της Βουλής, ενώ όλοι θυμόμαστε ότι τα προηγούμενα χρόνια ο προϋπολογισμός της Βουλής καταψηφιζόταν από την αντιπολίτευση, που τότε τέτοιες περικοπές τις αποκαλούσε πλειοδοσία λαϊκισμού. Είναι ίσως η πρώτη φορά που συμφωνούμε πως πρέπει να μειώνουμε δαπάνες χωρίς να υποβαθμίζουμε τη λειτουργία του Κοινοβουλίου, να βρίσκουμε δηλαδή τη χρυσή τομή.

Θέλω να ξεκαθαρίσω ότι δεν συμφωνούμε με επεμβάσεις της εκτελεστικής εξουσίας στη λειτουργία του Κοινοβουλίου. Διότι όταν καταργείται το Κοινοβούλιο, τον χώρο τον καταλαμβάνει πάντα η εκτελεστική εξουσία, της οποίας οι δομές παραμένουν δαπανηρές για τα σημερινά δεδομένα.

Θεωρούμε απαράδεκτες αναφορές Υπουργών, ακόμη και του ίδιου του Πρωθυπουργού, σε θέματα του Κοινοβουλίου. Όταν η εκτελεστική εξουσία βάζει στο στόχαστρο τη νομοθετική εξουσία, τότε ένα είναι βέβαιο: Οδεύουμε προς κατάργηση του Κοινοβουλίου.

Και θέλω να σας ρωτήσω το εξής: Μπήκε κανείς ποτέ στον κόπο να ασχοληθεί με το πόσο κοστίζει η εκτελεστική εξουσία, πόσο είναι το κόστος ενός υπουργικού γραφείου ή του πρωθυπουργικού γραφείου; Ο κ. Βερναρδάκης για παράδειγμα, ουδέποτε εκλεγείς, πόσο κοστίζει; Τα αξίζει τα λεφτά του; Τα πιάνει; Έχει αξιολογηθεί; Διότι εάν όχι, τότε είναι ακόμη χειρότερο. Η εκτελεστική εξουσία και το κόστος της δεν συγκαταλέγονται καν στο λεγόμενο κόστος της δημοκρατίας, ακόμη και με την έννοια του αναγκαίου κακού.

Εκτελεστική εξουσία υπάρχει και στις δικτατορίες, θέλω να θυμίσω. Μόνο στις δημοκρατίες υπάρχει νομοθετική εξουσία, κοινοβούλιο. Οπότε, σύμφωνα με την αντικοινοβουλευτική πρακτική, θα μπορούσε να υποστηρίξει κανείς ότι ο λαός συμφωνεί να πληρώνει την εκτελεστική εξουσία, αλλά δεν θέλει να πληρώνει την κοινοβουλευτική. Αν ισχύει αυτό, τότε πιστεύω ότι δεν υπάρχει άλλο σκαλοπάτι να κατέβουμε.

Βέβαια, αν ο λαός συμφωνεί με τη συμφωνία –ας πούμε- του καλοκαιρού- μπορεί κανείς να πει ότι συμφωνεί και με αυτούς που τη διαπραγματεύτηκαν και την εφαρμόζουν, δηλαδή με τους εκπροσώπους της εκτελεστικής εξουσίας. Οπότε μπορεί να θεωρείται ότι είναι άξιος ο μισθός της εκτελεστικής εξουσίας και όχι άξιος ο μισθός του Κοινοβουλίου.

Κυρίες και κύριοι συνάδελφοι, επειδή αυτές τις μέρες κυρώνουμε και πράξεις νομοθετικού περιεχομένου –δώδεκα τον αριθμό- μία από αυτές αφορά στις αμοιβές αλλοδαπών πανάκριβων υπουργικών συμβούλων, κατά παρέκκλιση κάθε γενικής ή ειδικής διάταξης και επομένως το θεωρώ απαράδεκτο και δεν πρέπει να γίνει αποδεκτό από το Προεδρείο της Βουλής να εμφανίζονται Υπουργοί ασχολούμενοι με το Κοινοβούλιο και το κόστος του.

Δεν μπορεί ο λαός να εκπαιδεύεται να στρέφεται κατά των ιδίων του των εκπροσώπων, αλλά μία πράξη νομοθετικού περιεχομένου η οποία, για παράδειγμα, χρονολογείται από τις 31 Ιουλίου και με την οποία θα εξασφαλιστούν οι μισθοί αυτών των συμβούλων μεταξύ των οποίων και του περίφημου Κορεάτη, περνάει στα μουλωχτά μέσα σε δώδεκα πράξεις νομοθετικού περιεχομένου. Αυτό δεν το έμαθε ποτέ ο λαός. Πιστεύω ότι ούτε θα το μάθει.

Και όταν το μάθει, τι θα του πουν οι κύριοι Υπουργοί; Ότι αυτοί οι σύμβουλοι -ο Κορεάτης ή δεν ξέρω εγώ ποιος- είναι χρησιμότεροι από τους Βουλευτές που επιλέγει ο ίδιος ο λαός;

Συνοψίζοντας, «ναι» σε κάθε προσπάθεια περιστολής δαπανών. «Όχι», όμως, στο πλαίσιο ενός επικίνδυνου αντικοινοβουλευτικού κλίματος, αλλά στο πλαίσιο της γενικής προσπάθειας που κάνουμε όλοι σε αυτόν τον τόπο.

Τέλος, θυμίζω πως όταν ο Μουσολίνι έκλεισε το Κοινοβούλιο το 1925, το κατήργησε ως ένα Σώμα δαπανηρό και φλύαρο που τον έκανε να χάνει τον χρόνο του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καρακώστας από τη Χρυσή Αυγή.

**ΕΥΑΓΓΕΛΟΣ ΚΑΡΑΚΩΣΤΑΣ:** Θα ήθελα να ξεκινήσω την τοποθέτησή μου διαβάζοντας μία είδηση η οποία δημοσιεύτηκε στο σύνολο των καθεστωτικών μέσων -τηλεοπτικών σταθμών και εφημερίδων- και αφορά την επαίσχυντη συμφωνία της Κυβέρνησης ΣΥΡΙΖΑ με τους δανειστές για τους πλειστηριασμούς πρώτης κατοικίας.

Με τη συμφωνία προστατεύεται μόνο το 25% των υπερχρεωμένων δανειοληπτών, ενώ περίπου τριακόσιες χιλιάδες κόκκινα δάνεια δυνητικά μπορούν να αντιμετωπίσουν πλειστηριασμό, αν οι δανειολήπτες κριθούν μη συνεργάσιμοι, στην περίπτωση που διαφωνήσουν με τις απαιτήσεις των τραπεζικών ιδρυμάτων, οι οποίες θα προκύψουν από τον έλεγχο της περιουσίας τους. Τον άμεσο κίνδυνο απώλειας της πρώτης κατοικίας αντιμετωπίζουν πενήντα χιλιάδες νοικοκυριά.

Επιπρόσθετα, σύμφωνα με τα στοιχεία έκθεσης του ΟΟΣΑ, ο αριθμός των ανέργων στην Ελλάδα για το έτος 2015 κινείται στο ένα εκατομμύριο εκατόν ενενήντα έξι χιλιάδες επτακόσια τριάντα έξι άτομα, ενώ σε τουλάχιστον τρακόσιες πενήντα χιλιάδες οικογένειες δεν υπάρχει ούτε ένα εργαζόμενο μέλος.

Σε αυτό το θλιβερό στοιχείο έρχεται να προστεθεί και η εκτίμηση της Κομισιόν ότι η ανεργία στην Ελλάδα για το έτος 2015 θα φτάσει στο 25,7%, ενώ το 2016 θα αυξηθεί στο 25,8% επί του οικονομικά ενεργού πληθυσμού.

Επιπλέον, οι αυτοκτονίες συμπατριωτών μας στα έτη των μνημονίων έχουν ξεπεράσει τις δέκα χιλιάδες, ενώ εκατοντάδες χιλιάδες νέων ανθρώπων χωρίς καμμία προοπτική ανεύρεσης εργασίας κατέφυγαν στο εξωτερικό, αναζητώντας το δικαίωμα στην εργασία το οποίο τους στερεί το ελληνικό κράτος. Το κοινωνικό κράτος έχει πάψει προ πολλού να υφίσταται. Ουδεμία περί τούτου αμφιβολία.

Τι συμβαίνει, όμως, με το κράτος δικαίου; Το κράτος δικαίου είναι μια παραμύθα και αυτό αποδεικνύεται από το γεγονός ότι κανένα από τα μεγάλα σκάνδαλα του πρόσφατου παρελθόντος δεν πήρε τον δρόμο της δικαιοσύνης, της απόδοσης ευθυνών και της τιμωρίας των ενόχων. Πού είναι οι εξεταστικές για τα μνημόνια, πού είναι η αναζήτηση ευθυνών για το σκάνδαλο της λίστας Λαγκάρντ, της λίστας των ακινήτων του Λονδίνου, της λίστας του Λουξεμβούργου, του σκανδάλου των υποβρυχίων; Πουθενά.

Πουθενά, διότι η πολιτική της Κυβέρνησης της Αριστεράς ακολουθεί κατά γράμμα εκείνη των προηγούμενων κυβερνήσεων και συνοψίζεται στο εξής δίπτυχο. Γενικό ξεπούλημα, γενικό κουκούλωμα. Εκτός αν το πολιτικό σύστημα θεωρεί ότι διά της καταδίκης Τσοχατζόπουλου έχουν εξαγνιστεί τα πρότερα αλλά και τα κατοπινά εγκλήματα εις βάρος της πατρίδας και του λαού.

Εν μέσω, λοιπόν, της εξαθλίωσης η οποία πολλαπλασιάζεται, αν και οι δυνάμεις του «αντισυνταγματικού τόξου» διακήρυσσαν ότι τα μνημόνια θα σώσουν την Ελλάδα, η Βουλή παρουσίασε μετά βαΐων και κλάδων την έκθεση του προϋπολογισμού της του 2016. Είναι προϋπολογισμός ύψους 136 εκατομμυρίων ευρώ. Όπως μάλιστα αναφέρεται, ο προϋπολογισμός αυτός είναι κατά 3 εκατομμύρια ευρώ μειωμένος σε σχέση με τον αντίστοιχο του 2015.

Κατά τη συζήτηση που προηγήθηκε της σημερινής συνεδρίασης αλλά και σύμφωνα με τα όσα είπαν εδώ οι εκπρόσωποι του ΣΥΡΙΖΑ και της Νέας Δημοκρατίας, τα κόμματα του μνημονιακού τόξου εξέφρασαν απόψεις που συνέτειναν στο εξής: Οι Βουλευτές έχουν υποστεί σοβαρή μείωση μισθών και επιδομάτων σε σχέση με τα προ μνημονίου έτη, ενώ κάποιοι προχώρησαν ακόμα παραπέρα ισχυριζόμενοι ότι δυσκολεύονται να αντεπεξέλθουν στα κοινοβουλευτικά τους καθήκοντα. Γι’ αυτά, όπως είπαν -τα ακούσατε και προ ολίγου- ευθύνεται ο λαϊκισμός στη ρητορική κάποιων πολιτικών κομμάτων και το αντικοινοβουλευτικό κλίμα τα οποίο υπάρχει και οξύνεται στην κοινωνία.

Δυστυχώς για εκείνους οι οποίοι υπογράφουν τα σκληρά και απάνθρωπα μνημονιακά μέτρα και κατόπιν παριστάνουν τους πληγέντες, τριακόσιες χιλιάδες Έλληνες που θα χάσουν τα σπίτια τους, ενάμισι εκατομμύριο άνεργοι που δεν βρίσκουν δουλειά και εκατοντάδες χιλιάδες πτυχιούχοι νέοι οι οποίοι φεύγουν στο εξωτερικό δεν είναι λαϊκισμός αλλά είναι η κοινωνική πραγματικότητα.

Είναι δε τόσο το θράσος ορισμένων, ώστε να τολμούν για να καταδείξουν το μέγεθος των θυσιών που τάχα υφίστανται, να προβαίνουν σε συγκρίσεις των μισθών των Ελλήνων Βουλευτών σε σχέση με τους αντίστοιχους των Ευρωπαίων ομολόγων τους, λες και ο Έλληνας εργάτης ή υπάλληλος πληρώνεται όσο πληρώνεται και ο Ευρωπαίος.

Μέσα σε ένα τέτοιο νοσηρό κλίμα έρχεται προς ψήφιση ο προϋπολογισμός της Βουλής για το 2016 και ο απολογισμός για το 2014. Εις ό,τι αφορά αυτόν του 2016, επαναλαμβάνω ότι είναι μειωμένος κατά 3 εκατομμύρια ευρώ σε σχέση με τον περσινό. Ουδείς μπορεί να αμφισβητήσει ότι υπάρχει μείωση. Όμως, η Χρυσή Αυγή επιμένει ότι η συγκεκριμένη μείωση είναι μια σταγόνα στον ωκεανό της φτώχειας, της εξαθλίωσης και της ταπείνωσης που έχουν σκορπίσει οι μνημονιακές δυνάμεις στον ελληνικό λαό.

Ο Λαϊκός Σύνδεσμος-Χρυσή Αυγή δεν ομιλεί, βεβαίως, εκ του ασφαλούς, όπως πράττουν άλλα κόμματα τα οποία παριστάνουν τους πολέμιους των μνημονίων.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Η Χρυσή Αυγή ομιλεί και αντιπολιτεύεται από την προνομιούχο θέση του μοναδικού κόμματος, τα ταμεία του οποίου έχουν ελεγχθεί από το ΣΔΟΕ, του μοναδικού κόμματος, για το οποίο η προηγούμενη Βουλή ψήφισε την αναστολή της κρατικής χρηματοδότησης.

Και όμως, με μηδενική κρατική χρηματοδότηση, η Χρυσή Αυγή διεξήγαγε τέσσερις εκλογικές αναμετρήσεις, περιφερειακές και δημοτικές, ευρωεκλογές το ’14, εθνικές εκλογές τον Ιανουάριο και τον Σεπτέμβριο του 2015, αποδεικνύοντας ότι οι αιτιάσεις περί δυσκολίας των Βουλευτών να αντεπεξέλθουν στα κοινοβουλευτικά τους καθήκοντα είναι καταγέλαστες. Αφού το κατόρθωσε και συνεχίζει να το κατορθώνει η Χρυσή Αυγή, γιατί δεν μπορούν τα υπόλοιπα κόμματα, τα οποία –σημειωτέον- δεν έχουν ποτέ ελεγχθεί από το ΣΔΟΕ;

Ποιον νομίζουν πως μπορούν να κοροϊδέψουν, με τους Βουλευτές τους να εμφανίζονται εδώ ως δήθεν συμμετέχοντες στο δράμα που βιώνει ο ελληνικός λαός; Κι αν τέλος πάντων θεωρούν ότι δυσκολεύονται τόσο πολύ να αντεπεξέλθουν στην άσκηση των κοινοβουλευτικών τους καθηκόντων, τότε τους λέμε μεγαλοφώνως πως δεν τους υποχρέωσε κανείς να είναι Βουλευτές.

Επιτρέψετέ μου στο σημείο αυτό να θυμηθώ τη στρατιωτική μου θητεία. Πολλοί, βέβαια, εδώ μέσα δεν έχουν καν υπηρετήσει ή άλλοι έχουν εξαγοράσει τη θητεία τους, οπότε ακούτε και μαθαίνετε…

(Θόρυβος–Διαμαρτυρίες στην Αίθουσα από την πλευρά του ΣΥΡΙΖΑ)

**ΧΡΗΣΤΟΣ ΑΝΤΩΝΙΟΥ:** Προχώρα! Τριάντα μήνες υπηρέτησα!

**ΕΥΑΓΓΕΛΟΣ ΚΑΡΑΚΩΣΤΑΣ:** Μπράβο σας!

**ΕΥΑΓΓΕΛΟΣ ΚΑΡΑΚΩΣΤΑΣ:** Όσοι είχαν την τιμή να υπηρετήσουν στις δυνάμεις καταδρομών, θυμούνται μια μόνιμη ατάκα-προτροπή προς τους λιγόψυχους, η οποία έχει ως εξής: «Κόψου!» Αυτή ήταν η προτροπή προς τους λιγόψυχους. Κατ’ αντιστοιχία, όποιος από σας θεωρεί ότι τα βουλευτικά του προνόμια πλήττονται και αδυνατεί να αντεπεξέλθει στις υποχρεώσεις του, ας κοπεί μόνος τους. Ας παραιτηθεί!

Η Χρυσή Αυγή, όντας το μοναδικό κόμμα του οποίου η κρατική χρηματοδότηση έχει ανασταλεί, θεωρεί τις υπάρχουσες στον προϋπολογισμό μειώσεις, ως την ελάχιστη δυνατή παραχώρηση από μέρους του πολιτικού συστήματος, σε καιρούς ανέχειας και εξαθλίωσης, με στόχο την εξαπάτηση της κοινής γνώμης.

Η Χρυσή Αυγή, ως το μοναδικό γνήσιο λαϊκό κίνημα, επιμένει στις από έτους 2012 πολιτικές της διακηρύξεις:

Πρώτον, οι Βουλευτές να μειωθούν σε διακόσιους και να συνταξιοδοτούνται από τα επαγγελματικά τους ταμεία.

Δεύτερον, να καταργηθούν όλες οι ασυλίες και τα προνόμια Βουλευτών και Υπουργών.

Τρίτον, να εφαρμοστεί και νέα μείωση στο σύνολο των αποδοχών τους.

Τέταρτον, τα κόμματα να μη χρηματοδοτούνται από το δημόσιο και να ελέγχονται τα οικονομικά τους.

Για τους λόγους που προανέφερα, ο Λαϊκός Σύνδεσμος-Χρυσή Αυγή ψηφίζει «παρών» εις ότι αφορά τους προϋπολογισμούς του ’16 και τους έτους ’14 και «ναι» στη μείωση της βουλευτικής αποζημίωσης.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ευάγγελο Καρακώστα, ειδικό αγορητή του Λαϊκού Συνδέσμου-Χρυσή Αυγή.

Τον λόγο τώρα έχει ο ειδικός αγορητής της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννης Κουτσούκος για δεκαπέντε λεπτά.

**ΓΙΑΝΝΗΣ ΚΟΥΤΣΟΥΚΟΣ:** Θα μου επιτρέψετε, κυρίες και κύριοι συνάδελφοι, με αφορμή τη σημερινή συζήτηση για τον προϋπολογισμό των δαπανών της Βουλής του οικονομικού έτους 2016, να εκφράσω ορισμένες σκέψεις που συνδέονται άμεσα με το αντικείμενο της συζήτησής μας, ώστε αυτή να μην είναι μια απλή, τρέχουσα, διεκπεραιωτική διαδικασία περικοπών, με αιχμή την περικοπή των αποδοχών των Βουλευτών, μέσα σε ένα ζοφερό κλίμα απογοήτευσης και απελπισίας του λαού μας που καλείται να ξαναπληρώσει, πάνω στο οποίο εδράζεται και καλλιεργείται ο πιο χυδαίος αντικοινοβουλευτισμός σαν αυτά που ακούσατε νωρίτερα, από τη Χρυσή Αυγή.

Κυρίες και κύριοι συνάδελφοι, χθες σε ολόκληρη τη χώρα, ο λαός και η νεολαία αλλά κι εμείς εδώ σε αυτήν την Αίθουσα, όλες οι πολιτικές δυνάμεις πλην Χρυσής Αυγής, τιμήσαμε τη τεσσαρακοστή δεύτερη επέτειο της εξέγερσης του Πολυτεχνείου, την κορύφωση, δηλαδή, της στιγμής της αντίστασης της νεολαίας και του λαού μας κατά της επτάχρονης χούντας και του φασιστικού καθεστώτος.

Η Μεταπολίτευση, που ακολούθησε μετά την πτώση της χούντας το 1974, αποτελεί ιστορικά την πιο μακρόχρονη περίοδο με ειρήνη, δημοκρατία και πρόοδο σε όλα τα επίπεδα. Η περίοδος αυτή, κατοχύρωσε πολιτικά και θεσμικά κάτι που αποτέλεσε και συνειδητή επιλογή και απόφαση των δημοκρατικών πολιτών, την οικονομική στήριξη, μέσω του προϋπολογισμού του κράτους, των θεσμών του δημοκρατικού μας πολιτεύματος, κορυφαία έκφραση των οποίων αποτελεί το εθνικό Κοινοβούλιο.

Για το λεγόμενο «κόστος» της δημοκρατίας, η συζήτηση ήταν πάντα έντονη και ενδιαφέρουσα, καθώς η απαίτηση των πολιτών για περισσότερη δημοκρατία και συμμετοχή, για διαφάνεια και λογοδοσία, για ισότητα και δικαιοσύνη, άγγιζαν κρίσιμες πλευρές της λειτουργίας του κοινοβουλευτικού συστήματος, που έπρεπε συνεχώς να μεταρρυθμίζονται, για να βαθαίνει και να κατοχυρώνεται περαιτέρω το δημοκρατικό πολίτευμα σε όλες του τις εκφάνσεις.

Και ενώ παρέμεναν ακόμα ανοικτές και ατελέσφορες, παρά τις επιμέρους παρεμβάσεις, οι συζητήσεις για τις αλλαγές στο πολιτικό σύστημα που θα έκλειναν τον κύκλο της Μεταπολίτευσης και θα ολοκλήρωναν με ανατροπές τις ενδιάμεσες μεταρρυθμίσεις, η κρίση ήταν αυτή που ανέτρεψε τα πάντα και έβαλε τη δική της σφραγίδα και τη δική της ατζέντα στο τέλος του κύκλου της Μεταπολίτευσης, καθώς είναι γνωστό, πως η προσπάθεια για βίαιη δημοσιονομική προσαρμογή κυριαρχεί όλων των υπολοίπων, συμπεριλαμβανομένων και των δημοκρατικών θεσμών.

Ο προϋπολογισμός δαπανών της Βουλής του έτους 2010, που συζητήθηκε και ψηφίστηκε εδώ τέτοια εποχή το 2009, δηλαδή προ μνημονίου, ήταν ο πρώτος προϋπολογισμός των ετών της κρίσης -που θυμίζω ξεκίνησε το 2008- που σηματοδότησε την μείωση των δαπανών στη λειτουργία του πολιτικού συστήματος.

Ορισμένες αλλαγές εκείνης της πολιτικής περιόδου, όπως παραδείγματος χάριν η ένταξη στο ΑΣΕΠ της πρόσληψης των υπαλλήλων της Βουλής που μέχρι τότε ήταν προνόμιο του εκάστοτε Προέδρου, η «ΔΙΑΥΓΕΙΑ», κ.λπ., σε συνδυασμό με τις μεγαλύτερες περικοπές που ακολούθησαν τα επόμενα χρόνια στην χρηματοδότηση των πολιτικών κομμάτων, στις αμοιβές των αιρετών της αυτοδιοίκησης και στη μείωση των δαπανών της Βουλής που προέρχονταν κατά κύριο λόγο από την μείωση των αποδοχών των Βουλευτών αλλά και των υπαλλήλων, αποτέλεσαν την έμπρακτη απόδειξη για ενσυνείδητη συμμετοχή στη προσπάθεια δημοσιονομικής εξυγίανσης και κυρίως την απόδειξη ότι όσοι έχουν την ευθύνη για την κρίση και τη διαχείριση της κρίσης και κυρίως για να βγάλουν την χώρα από την κρίση, πρέπει πρώτοι να αναλαμβάνουν το μεγαλύτερο βάρος από το κόστος που αναλογεί στον απλό πολίτη αλλά και να αποτελούν υπόδειγμα στον δημόσιο βίο με τον τρόπο ζωής και συμπεριφοράς τους, που να αντέχει ακόμα και στην πιο αυστηρή κριτική.

Ο προϋπολογισμός της Βουλής για το 2016 συνεχίζει την προσπάθεια για περιστολή των δαπανών που ξεκίνησε το 2010 και οδηγεί αθροιστικά σε μείωση της τάξης του 38,77% για την περίοδο 2010-2016, δηλαδή από 222 εκατομμύρια το 2009 σε 136 εκατομμύρια το 2016. Η μείωση του προϋπολογισμού κατά 3.906.000 ευρώ, δηλαδή από 139.922.000 ευρώ το 2015 σε 136.016.000 ευρώ το 2016, οφείλεται κατά κύριο λόγο, κατά 67% δηλαδή -προσέξτε το- στην περικοπή της βουλευτικής αποζημίωσης κατά 2.613.000.

Οφείλουμε, επίσης, να σημειώσουμε ότι όλα αυτά τα χρόνια που ανέφερα, των συνεχών περικοπών του προϋπολογισμού της Βουλής, στο τέλος υπήρχε και μια επιστροφή στο Γενικό Λογιστήριο του Kράτους, καθώς η εκτέλεση των δαπανών υπελείπετο των προϋπολογισθέντων.

Κυρίες και κύριοι συνάδελφοι, πιστεύω ότι όλοι έχουμε συναίσθηση της κρίσης αναξιοπιστίας που διαπερνά συνολικά το πολιτικό σύστημα είτε αυτή είναι αποτέλεσμα των παθογενειών του που παρά τις όποιες προσπάθειες δεν αντιμετωπίσαμε είτε είναι αποτέλεσμα της κρίσης και της αδυναμίας μας να δώσουμε αποτελεσματικές λύσεις είτε οφείλεται στις καταδικαστέες πράξεις ορισμένων επιόρκων αξιωματούχων που προκάλεσαν την οργή του λαού και μερικών ακόμη που και τώρα συνεχίζουν με τις πράξεις τους και τις παραλείψεις τους να την προκαλούν.

Το βέβαιο είναι ότι αυτή η αυξανόμενη αναξιοπιστία του πολιτικού συστήματος οφείλεται σε συνδυασμό όλων των παραπάνω, πολύ περισσότερο δε που η οικονομική κρίση, η κρίση χρέους και δημοσιονομικών ελλειμάτων, οδήγησε σε επώδυνες για την πλειοψηφία του λαού αποφάσεις, προκειμένου να αποφύγουμε τα χειρότερα.

Έτσι, έδωσε έδαφος, ζωτικό χώρο θα έλεγα, στους ορκισμένους εχθρούς της δημοκρατίας, όπως τους εκφράζει το φασιστικό μόρφωμα της Χρυσής Αυγής –το ακούσατε προηγουμένως- αλλά και στους κάθε λογής ψευδολόγους και συκοφάντες, στους συγγραφείς απίστευτων και εξωπραγματικών θεωριών για την αντιμετώπιση της κρίσης, όπως δυστυχώς αποδεικνύει η σκληρή πραγματικότητα, που ανέτρεψαν τη σχέση αλήθειας και δημοκρατίας, επένδυσαν πολιτικά στην κατά σύστημα καλλιεργούμενη αλλά και αυτοτροφοδοτούμενη κρίση του πολιτικού συστήματος, για να εξυπηρετήσουν δικές τους -και όχι μόνο πολιτικές σκοπιμότητες- καθιστώντας έτσι αδύναμη τη δημοκρατία και τους θεσμούς της να υπερασπίσει την κατάκτηση αγώνων και θυσιών του λαού μας, όπως μας το θύμισε η χθεσινή επέτειος του Πολυτεχνείου.

Επομένως, αγαπητοί συνάδελφοι, οφείλουμε να απαντήσουμε στο ερώτημα: Αν η συνεχής περικοπή των δαπανών της Βουλής, ακόμα και πέραν του ορίου που εγγυάται την τήρηση αδιαπραγμάτευτων αρχών, όπως η λαϊκή κυριαρχία και η γνήσια, αδιαμεσολάβητη, αυθεντική και αναλογική εκπροσώπηση του λαού, αρκεί από μόνη της για να αναστυλώσει το κύρος και την αξιοπιστία του Κοινοβουλίου και των Βουλευτών, ως λειτουργών της δημοκρατίας και όχι ως μέρος μιας πολιτικής ελίτ που απολαμβάνει προνομίων, την ώρα που η αντοχή του λαού έχει ξεπεράσει τα δικά του όρια.

Οφείλουμε να απαντήσουμε ο καθένας από τη θέση ευθύνης που τον έταξε ο λαός, με κύρια ευθύνη της πλειοψηφίας, του Προέδρου και του Προεδρείου της Βουλής, όλων των κομμάτων του δημοκρατικού τόξου, με δεδομένες τις πολιτικές μας διαφορές αλλά και κάθε Βουλευτής ξεχωριστά.

Σε αυτό το πλαίσιο, οφείλω να καταθέσω έναν ορισμένο προβληματισμό για τις αναγκαίες απαντήσεις που θεωρώ ότι πρέπει να δώσουμε, ο καθένας ,όπως είπα, από τη θέση που τον έχει τάξει ο λαός μας.

Ποιες είναι οι απαραίτητες αλλαγές στη δομή και τη λειτουργία του κοινοβουλευτικού συστήματος, ώστε να γίνει αυτό γνήσια αντιπροσωπευτικό, ελκυστικό και συμμετοχικό, ώστε το λεγόμενο κόστος της δημοκρατίας να γίνει πιο αποδοτικό και κατανοητό από τους πολίτες;

Στο πλαίσιο αυτών των αλλαγών, θα αντιμετωπίσουμε τις αιτίες που οδηγούν στην ανάγκη του λεγόμενου πολιτικού χρήματος, που οδηγούν και στη διαπλοκή πολλές φορές, οξύνουν τον ανταγωνισμού του σταυρού επιλογής και καθιστούν, εν τέλει, όποιον δεν διαθέτει ανάλογη περιουσιακή κατάσταση ή άδηλα εισοδήματα, «παρία» της πολιτικής, καθιστώντας το πολιτικό μας σύστημα ολιγαρχικό ή κληρονομικό;

Θα συνεχίσουμε τη μεταρρυθμιστική προσπάθεια, μεταφέροντας αποφάσεις, αρμοδιότητες και πόρους στους αποκεντρωμένους θεσμούς της δημοκρατίας, ώστε να αποφασίζουν οι πολίτες για όλα τα τοπικά ζητήματα;

Θα αποκαταστήσουμε τους τραυματισμένους από την κρίση θεσμούς του κοινωνικού διαλόγου και συμμετοχής, ώστε να καταστούν συμμέτοχοι και διαμορφωτές των αποφάσεών μας οι ίδιοι οι πολίτες;

Είμαστε ικανοποιημένοι από τους θεσμούς διαφάνειας και λογοδοσίας ή έχουμε να κάνουμε πολλά ακόμη;

Θα επεκτείνουμε, κυρίες και κύριοι συνάδελφοι, το «πόθεν έσχες» για όλους και για όλα, για τους πάντες και παντού ή θα υποκύψουμε σε πιέσεις, σκοπιμότητες και συναλλαγές, μέσω προσώπων, θεσμών και εξουσιών, που κρίνουν και αποφασίζουν για όλα χωρίς να κρίνονται και να λογοδοτούνε;

Θα αναδείξουμε ότι οι βουλευτικές αποζημιώσεις, μαζί με τη χορηγία του Προέδρου της Δημοκρατίας, είναι μόλις κάτι λίγα χιλιοστά των συνολικών δαπανών του κράτους; Σύμφωνα με τον απολογισμό του προϋπολογισμού του 2013 που συζητήσαμε πριν λίγες μέρες εδώ στη Βουλή κι έτυχε να είμαι πάλι εγώ εισηγητής, αυτή η δαπάνη είναι μόλις το 0,023% ή 23 χιλιοστά των συνολικών δαπανών του κράτους μας. Αυτό το ύψος των δαπανών είναι μικρότερο από πολλές χώρες, που έχουν τουλάχιστον μία ικανοποιητική δημοκρατία και το ίδιο βιοτικό επίπεδο με εμάς.

Πώς θα αποδείξουμε ότι τα λεγόμενα «προνόμια» είναι απαραίτητα εργαλεία και μέσα για τη στοιχειώδη ανταπόκριση του Βουλευτή στα καθήκοντά του, ιδιαίτερα των Βουλευτών της περιφέρειας, δεν του προσπορίζουν κανένα πρόσθετο πραγματικό εισόδημα και πώς η κατάργησή του και αν δεν αντικατασταθεί με άλλες διαδικασίες στην άσκηση των καθηκόντων τους και άλλα αποτελεσματικότερα μέσα θα οδηγήσει άμεσα στη Βουλή των πραγματικών προνομιούχων και διαμεσολαβητών του συστήματος;

Έχει καμμία αξία να θυμίσουμε ότι έχουμε αποποιηθεί, κυρίες και κύριοι συνάδελφοι, με τη βούλησή μας και με υπογραφή μας, το δικαίωμα προσφυγής στα αρμόδια δικαστήρια με βάση δικές τους αποφάσεις για ζητήματα αποδοχών ή δεν έχει πλέον καμμία αξία σε αυτό το κλίμα αντικοινοβουλευτισμού να το συζητάμε;

Θα εξακολουθήσουν εντέλει να είναι οι περικοπές των δαπανών της Βουλής και οι μειώσεις των βουλευτικών αποζημιώσεων, αποτέλεσμα του χυδαίου αντικοινοβουλευτισμού και πολιτικός αντιπερισπασμός της Κυβέρνησης απέναντι στη λαϊκή οργή των εξαπατημένων ψηφοφόρων ή θα ενταχθεί σε ένα ολοκληρωμένο πλαίσιο αναβάθμισης του κοινοβουλευτικού έργου και υποστήριξης της δουλειάς του Βουλευτή;

Θα μπορούσα, κυρίες και κύριοι συνάδελφοι, να προσθέσω και άλλα κρίσιμα θέματα για τα οποία αρκετοί πολίτες απαιτούν απαντήσεις και λύσεις για να ξαναπιστέψουν στη δημοκρατία. Δεν φιλοδοξώ να τα θέσω όλα, πολύ δε περισσότερο δεν φιλοδοξώ να απαντήσω μόνος μου.

Με αυτές τις σκέψεις που κατέθεσα, για να μην είναι, όπως είπα εισαγωγικά, μια απλή διεκπεραιωτική διαδικασία η σημερινή συζήτηση, ψηφίζω εκ μέρους της Δημοκρατικής Συμπαράταξης ΠΑΣΟΚ-ΔΗΜΑΡ τον προϋπολογισμό δαπανών της Βουλής του οικονομικού έτους 2016 και τον απολογισμό του 2014.

Περιμένω και περιμένουμε όλοι τις πρωτοβουλίες κυρίως από τη μεριά της Πλειοψηφίας και του Προεδρείου.

Εμείς έχουμε ήδη πάρει αρκετές σε αυτήν την κατεύθυνση και θα συνεχίσουμε, ώστε να είμαστε -και θα είμαστε- έτοιμοι να συμβάλουμε δημιουργικά σε αυτήν τη συζήτηση και στη λήψη των απαραίτητων αποφάσεων, καθώς η ενίσχυση του κύρους της αξιοπιστίας και της αποτελεσματικότητας των δημοκρατικών θεσμών δεν αποτελεί μόνο συνταγματική μας υποχρέωση και εντολή της παρακαταθήκης των δημοκρατικών αγώνων του λαού μας, αλλά και μέσο για την ενότητα, την εθνική συνεννόηση και την κοινωνική συναίνεση, που είναι οι απαραίτητες προϋποθέσεις για να βγει η χώρα μας από την κρίση με τον λαό ζωντανό και ενωμένο.

Ευχαριστώ πάρα πολύ.

(Χειροκροτήματα απ’ την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Κουτσούκο ειδικό αγορητή της Δημοκρατικής Συμπαράταξης ΠΑΣΟΚ-ΔΗΜΑΡ.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Γιώργος Λαμπρούλης για δεκαπέντε λεπτά.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Είναι φανερό και κατανοητό παράλληλα πως ο προϋπολογισμός της Βουλής για το 2016, αποτελεί αναπόσπαστο τμήμα του κρατικού προϋπολογισμού. Είναι, δηλαδή, προσαρμοσμένος στο πλαίσιο της ασκούμενης οικονομικής πολιτικής και υλοποίησης των στόχων του μεσοπρόθεσμου πλαισίου δημοσιονομικής στρατηγικής, που οι προηγούμενες αλλά και η σημερινή Κυβέρνηση υλοποιούν. Πρόκειται για μια πολιτική που φορτώνει τα βάρη της καπιταλιστικής οικονομικής κρίσης στις πλάτες της εργατικής τάξης, των λαϊκών στρωμάτων, παρέχοντας απλόχερα όλο και περισσότερο προκλητικά προνόμια, κίνητρα, φοροαπαλλαγές, φοροελαφρύνσεις και ζεστό χρήμα στους μεγάλους επιχειρηματικούς ομίλους, στις τράπεζες, στους βιομήχανους και τους εφοπλιστές, προκειμένου να διασφαλιστεί η κερδοφορία τους όχι μόνο την περίοδο της κρίσης αλλά και στην περίοδο της όποιας καπιταλιστικής ανάκαμψης. Και αυτή ακριβώς η αντιλαϊκή πολιτική περνάει μέσα από το νομοθετικό έργο της Βουλής ενάντια στα συμφέροντα της πλειοψηφίας του λαού μας, με αποτέλεσμα τη συνεχή συρρίκνωση κατακτήσεων, δικαιωμάτων αλλά και της δραστικής μείωσης του εισοδήματος των εργαζομένων.

Θεωρούμε πως θα πρέπει να υπάρχει λογική μείωσης των δαπανών της Βουλής όπου υπάρχει περιθώριο. Και υπάρχει τέτοιο. Έτσι ο προϋπολογισμός της Βουλής για το 2016 εμφανίζεται μειωμένος σε σχέση με το 2015 και αυτό οφείλεται κατά μεγάλο βαθμό στις μειώσεις της βουλευτικής αποζημίωσης όπως και παροχών, γεγονός που μας βρίσκει σύμφωνους, εξάλλου τοποθετηθήκαμε και με αυτόν τον τρόπο στην επιτροπή.

Οφείλουμε, όμως, να σημειώσουμε, πως το Κομμουνιστικό Κόμμα πολύ πριν το ξέσπασμα της κρίσης είχε προτείνει μία σειρά από μέτρα, χρόνια πριν είχε καταθέσει συγκεκριμένες προτάσεις και σε ό,τι αφορά τη δραστική μείωση των βουλευτικών αποζημιώσεων ή, αν θέλετε, την κατάργηση των αμοιβών των Βουλευτών για τη συμμετοχή τους σε συνεδριάσεις των επιτροπών, μιλήσαμε πρώτοι για κατάργηση της βουλευτικής σύνταξης αλλά και άλλες προτάσεις που δεν είναι και της παρούσης.

Παράλληλα, πολλές φορές έχουμε τοποθετηθεί αναλυτικά για τη συνολική θέση του κόμματός μας σε ό,τι αφορά την αιρετότητα, για τον τρόπο εκλογής, την ανακλητότητα των Βουλευτών αλλά και άλλων αιρετών το οποίο βεβαίως αφορά και το τονίζουμε σε μια άλλη εξουσία εργατική, λαϊκή για την οποία αγωνιζόμαστε.

Θεωρούμε, όπως αποτυπώνεται και στον προϋπολογισμό, πως υπάρχουν κονδύλια και δαπάνες που κρίνονται και είναι απαραίτητες για επισκευές, συντηρήσεις ή άλλες υποδομές για το αποθεματικό και άλλα.

Κατά τη γνώμη μας, αποτελεί –και το τονίσαμε και στην επιτροπή αυτό- σημαντικό ζήτημα –το τονίζουμε, ιδιαίτερα, αν θέλετε- και αφορά τις εργασιακές σχέσεις των εργαζομένων όλων των τομέων και ιδιαίτερα όσων εργάζονται με ελαστικές σχέσεις εργασίας είτε ιδιωτικού δικαίου ορισμένου χρόνου, μπλοκάκια κ.λπ., όπως και εργαζομένων σε τομείς υπηρεσιών της Βουλής, όπου υπάρχουν εργολαβίες. Και είναι γνωστό ότι πολλές φορές στους συγκεκριμένους τομείς, οι εργαζόμενοι δεν πληρώνονται κανονικά, ή υπάρχουν προβλήματα με τις ασφαλιστικές εισφορές.

 Θεωρούμε πως και στη Βουλή, όπως εξάλλου διεκδικούμε ως κόμμα σε όλους τους τομείς των υπηρεσιών, οι εργαζόμενοι θα πρέπει να έχουν σταθερή μόνιμη εργασία με κατοχυρωμένα ασφαλιστικά και μισθολογικά δικαιώματα. Παράλληλα, θεωρούμε πως οι Υπηρεσίες της Βουλής πρέπει να ελέγχουν συστηματικά, ώστε και οι εργαζόμενοι αυτοί να μη γίνονται αντικείμενο σκληρότερης, ή αν θέλετε, και αισχρής εκμετάλλευσης από εργολάβους.

Με βάση τα ανωτέρω, κύριε Πρόεδρε, ψηφίζουμε «παρών» στον προϋπολογισμό.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεώργιο Λαμπρούλη, ειδικό αγορητή του Κομμουνιστικού Κόμματος Ελλάδας.

Τον λόγο έχει τώρα ο κ. Θεοχάρης Θεοχάρης, ειδικός αγορητής από το Ποτάμι για δεκαπέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός της Βουλής που συζητάμε, είναι ένας προϋπολογισμός που λαμβάνει υπ’ όψιν του την πραγματικότητα που βιώνει όλη η χώρα. Έχει μία μείωση 2,9%, κάτι παραπάνω από 3 εκατομμύρια, μείωση η οποία προέρχεται, κυρίως και βασικά, από τη μείωση των αποζημιώσεων του βασικού μισθού των Βουλευτών, κατά 38% από την αντίστοιχη των δικαστικών.

Είναι σωστό, πρέπει να γίνει, όπως είναι σωστό να φορολογηθούν οι Βουλευτές, όπως φορολογούνται όλοι οι Έλληνες πολίτες. Δεν πρέπει να έχουμε καμμία εξαίρεση κι έχουμε ένα φορολογικό σύστημα με πολλές εξαιρέσεις και υψηλούς συντελεστές. Πρέπει να πλατύνει το φορολογικό μας σύστημα, να διευρυνθεί η φορολογική βάση, να κοπούν όλες οι εξαιρέσεις και μέσα και σε αυτές και οι εξαιρέσεις από τη φορολόγηση -αν υπάρχουν- των Βουλευτών και άλλων κοινωνικών ομάδων και να μειωθούν οι συνολικοί φορολογικοί συντελεστές. Το επικροτούμε για λόγους δημοσιονομικούς, κυρίως όμως, το επικροτούμε για λόγους δικαιοσύνης.

Είπαν και άλλοι συνάδελφοι ότι υπάρχει ένας κίνδυνος. Η μείωση αυτή είναι σημαντική και οριακά ένας νέος Βουλευτής, χωρίς άλλους πόρους, μπορεί να επιτελέσει αξιοπρεπώς τη δουλειά του.

Συνεπώς, πρέπει να προσέξουμε, εάν δεν θέλουμε να φτάσουμε σε επικίνδυνα σημεία για την κοινοβουλευτική δημοκρατία, προτού προχωρήσουμε σε περαιτέρω μειώσεις.

Στην πραγματικότητα, όμως, ο λαϊκισμός ο οποίος μας οδηγεί στην απαξίωση της κοινοβουλευτικής δημοκρατίας, είναι ένας λαϊκισμός ο οποίος έρχεται επειδή και εμείς οι ίδιοι με τα ψέματα που λέμε και λέγαμε στον ελληνικό λαό, βοηθάμε.

Κυρίες και κύριοι συνάδελφοι του ΣΥΡΙΖΑ, βάλατε τον κόσμο να ψηφίσει «όχι» και του σερβίρατε «ναι» την επόμενη εβδομάδα. Κάνετε όλα όσα κατακρίνατε και λέγατε καταστροφικά για τη δημοκρατία. Δεν κατακρίνατε απλώς κάποια λάθη των προηγούμενων κυβερνήσεων, λέγατε ότι ήταν πραξικοπήματα κατά της δημοκρατίας και τα κάνετε στη νιοστή. Οι προηγούμενες κυβερνήσεις νομοθέτησαν 20% με κατεπείγουσες διαδικασίες -άλλο ένα κατεπείγον- 70% νομοθετείτε εσείς με κατεπείγουσες διαδικασίες.

Εάν θέλουμε να θέσουμε σε σωστή βάση τη σχέση της κοινοβουλευτικής δημοκρατίας με τους πολίτες, τη σχέση του πολιτικού συστήματος με τους πολίτες, πρέπει επιτέλους να ξεκινήσουμε ένα βαθύ σχέδιο ανασυγκρότησης της χώρας. Πρέπει να ασχοληθούμε με τη συνταγματική Αναθεώρηση, ώστε να μην υπάρχει ο εναγκαλισμός μεταξύ εκτελεστικής και νομοθετικής εξουσίας, όπως είναι στο σημερινό μας Σύνταγμα, να μην υπάρχει εξάρτηση της δικαστικής εξουσίας από την εκτελεστική.

Όλες αυτές οι αλλαγές, όπως και ο νόμος περί ευθύνης Υπουργών, θα εμπεδώσουν τη σχέση και την αίσθηση του πολίτη και την εμπιστοσύνη προς το κοινοβουλευτικό σύστημα. Αυτό είναι το ζητούμενο σήμερα. Η εμπιστοσύνη είναι που λείπει από την κοινωνία και η εμπιστοσύνη είναι άλλη λέξη για την κοινωνία.

Πρέπει να ισχυροποιήσουμε τους θεσμούς στη χώρα μας. Στη δικαιοσύνη πρέπει να εκσυγχρονιστούν οι κώδικες από επιτροπές εμπειρογνωμόνων, επαϊόντων, δικαστών, δικηγόρων. Χρειάζεται η ενίσχυση με εξωδικαστικούς και διοικητικούς υπαλλήλους στους δικαστές. Έχουμε πολλούς δικαστές και λίγο προσωπικό που τους βοηθάει. Ασχολούνται με τετριμμένα οι δικαστές μας και δεν έχουν το χρόνο με νηφαλιότητα και ηρεμία να ασχολούνται με τις υποθέσεις. Πρέπει να απελευθερωθούν από αυτά. Χρειάζεται η τεχνολογική αναβάθμιση των δικαστηρίων, επίσης.

Πρέπει, λοιπόν, να εξαλείψουμε για παράδειγμα, το χρόνο μεταξύ απόφασης και καθαρογραφής. Τι πάει να πει καθαρογραφή; Την επόμενη μέρα πρέπει η απόφαση να είναι δεδομένη σε όλους. Πρέπει να έχουμε απόλυτη προσήλωση στη χειραφέτηση και τον επαγγελματισμό της δημόσιας διοίκησης.

Το να βγάλουμε τα κόμματα μέσα από το δημόσιο, είναι βασική παράμετρος για τα ανακτήσουμε την εμπιστοσύνη των πολιτών. Όταν τα κόμματα προωθούν την αναξιοκρατία, καταρρακώνουν το ηθικό των δημοσίων υπαλλήλων και δεν έχουνε καμμία εμπιστοσύνη οι πολίτες προς τη δημόσια διοίκηση. Έτσι καταλήγουμε να μη μας εμπιστεύονται οι πολίτες.

Πρέπει να ισχυροποιηθούν οι δράσεις κατά της διαφθοράς, να προστατευθούν καλύτερα οι μάρτυρες του δημοσίου συμφέροντος, οι whistleblowers. Πρέπει να προστατευθούν αυτοί οι οποίοι καταγγέλλουν και βοηθάνε στην εξάρθρωση κυκλωμάτων. Υλοποιούνται; Υπάρχουν νόμοι, οι οποίοι λένε ότι καλύπτονται από φορολογική ασυλία για τη χρονιά την οποία καταγγέλλουν ότι ένας ελεγκτής, για παράδειγμα, τους ζητάει μίζα, τους ζητάει «φακελάκι» να αφήσει τον έλεγχο να περάσει. Έχει προστατευθεί έστω κι ένας από αυτόν το νόμο; Πρέπει, να προστατευθούν οι συμπολίτες μας.

Εάν δεν ασχοληθούμε με αυτά, πριν ακόμη ασχοληθούμε με τα μεγάλα προβλήματα της χώρας, πριν ακόμη προχωρήσουμε στη γραφειοκρατία, στην προσέλκυση των επενδύσεων, στον εξορθολογισμό των δημοσίων οικονομικών, του φορολογικού συστήματος, στο να έχουμε επιτέλους ένα δίκαιο ασφαλιστικό σύστημα χωρίς παραθυράκια και εξαιρέσεις. Όχι οι ΔΕΚΟ έξω ή το συνταξιοδοτικό της Τραπέζης της Ελλάδος απ’ έξω, πάντα σε εξαιρέσεις. Όχι κοψίματα στις συντάξεις του 2010.

Ξέρετε ότι αυτήν τη στιγμή ακόμη, οι νόμοι που περνάνε κόβουν στις ονομαστικές συντάξεις του 2010 για να κρύβουμε το ποσοστό; Γιατί κάποιος που έπαιρνε 1.500 ευρώ το 2010 και του λες «Σου κόβω 10%, 150 ευρώ», τώρα μπορεί να παίρνει 1.000 και τα 150 ευρώ στα 1.000 είναι 15%. Αφήστε που αυτός που παίρνει 1.000 ευρώ του κόβουμε κι έτσι αυτός τώρα μπορεί να πάει και πιο χαμηλά από κάποιον που ξεκίνησε το 2010 με 1.000 ευρώ. Αυτές οι αδικίες πρέπει να αρθούν επιτέλους. Μόνο έτσι θα ανακτήσουμε την εμπιστοσύνη των πολιτών, για να ξεφύγουμε από αυτό το φαύλο κύκλο ανυποληψίας του πολιτικού συστήματος.

Πρέπει, λοιπόν, για να κλείσω, να γίνουν όλα αυτά. Πρέπει να μειωθούν τα κόστη της Βουλής, πρέπει να εξορθολογιστούν, πρέπει να μειωθούν κατά το δυνατόν και με το πνεύμα δικαιοσύνης και συμμετοχής στα δεινά και τα βάρη που περνάει ο ελληνικός λαός και οι μισθοί των Βουλευτών αλλά πρέπει και να ανακτήσει την αξιοπιστία του το πολιτικό σύστημα.

Αφού πω φυσικά ότι θα ψηφίσουμε τον προϋπολογισμό και τον απολογισμό, κλείνω με μια περισσότερο τεχνικού ύφους παρατήρηση σε σχέση με τον προϋπολογισμό.

Είπα τα περισσότερα κατά τη διάρκεια της επιτροπής και χαρακτηρίστηκα και «ΣΔΟΕ» από τον κ. Αθανασίου, τον καλό συνάδελφο.

Θα πω, όμως, ένα ακόμα: Νομίζω ότι ο απολογισμός θα πρέπει, κύριε Πρόεδρε, να έχει και μια περιγραφή μακροχρόνιων προγραμμάτων, όπως και αυτό το πολύ καλό πρόγραμμα για την αποκατάσταση των κτηρίων με μία στοχοθεσία πενταετίας, εξαετίας, ανάλογα με το πόσο μεγάλο είναι το πρόγραμμα, με ένα στόχο, να μειωθούν ενδεχομένως τα μισθώματα –ή με όποιους άλλους στόχους βάζουμε- ώστε να δεσμεύεται και ο επόμενος Πρόεδρος, να μπορεί ενδεχομένως να κάνει κάποιες προσαρμογές αλλά να δεσμεύεται και να καταλαβαίνει την πολυετή φύση και το πολυετές χρονοδιάγραμμα κάποιων τέτοιων προγραμμάτων τα οποία έχουν μεγάλη σημασία για τη Βουλή και προφανώς αποφασίζεται ότι πρέπει να ξεκινήσουν.

Με αυτόν τον τρόπο νομίζω ότι θα δέσουν καλύτερα και οι προϋπολογισμοί μεταξύ τους μέσα στις χρονιές και το συνολικό αποτέλεσμα θα είναι πολύ καλύτερο.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχάρη Θεοχάρη, ειδικό αγορητή από το Ποτάμι.

Τον λόγο έχει ο ειδικός αγορητής από τους Ανεξάρτητους Έλληνες κ. Δημήτρης Καμμένος.

Ορίστε, κύριε Καμμένο, έχετε τον λόγο για δεκαπέντε λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Πρόεδρε της Βουλής, κυρίες και κύριοι συνάδελφοι, ως νέος Βουλευτής, έχοντας την τύχη να συμμετέχω στα κοινά το τελευταίο οκτάμηνο, εννεάμηνο –αν θέλετε- έχω να κάνω ορισμένες παρατηρήσεις, διότι άπτεται και της ειδικότητός μου ως οικονομολόγου η κατάρτιση ισολογισμών αλλά και ο έλεγχος απολογισμών.

Κατ’ αρχάς οι Ανεξάρτητοι Έλληνες, στην εισήγησή μας κάνουμε σαφές ότι ψηφίζουμε τον απολογισμό του 2014 και υπερψηφίζουμε τον προϋπολογισμό για το 2016.

Τα νούμερα λένε την αλήθεια. Πολλές φορές, όμως, τα νούμερα δεν λένε την αλήθεια. Θα κάνω μόνο κάποιες παρατηρήσεις. Θα είμαι εξαιρετικά σύντομος.

Το ότι κόβονται κάποια έξοδα, όπως είπαν και άλλοι συνάδελφοι, κατά 67% ή κοντά στο 70% από τις αποζημιώσεις των Βουλευτών είναι κάτι θετικό. Θα πρέπει, όμως, όταν βλέπουμε όλους τους κωδικούς, να βλέπουμε και πού αλλού κόβουμε. Θα πρέπει να το δούμε κωδικό με κωδικό.

Προσωπικά, χωρίς να διαφοροποιώ τη συνολική ψήφο του απολογισμού του 2014, θα διαφωνούσα με την κατά 235.000 ευρώ μείωση για την οργάνωση συνεδρίων και πολιτιστικών εκδηλώσεων. Πριν λίγο χειροκροτήσαμε παιδιά που ήταν και συμμετείχαν στη Βουλή για το καλοκαιρινό Εργαστήρι Δημοκρατίας. Δηλαδή κόβουμε έξοδα από την ενημέρωση των νέων, από το Εργαστήρι της Δημοκρατίας. Γιατί;

Συγχρόνως, υπάρχει ο κωδικός ΚΑ 1400 «Προμήθεια ειδών υπόδησης». Παρακαλώ, διαβάστε όλοι. Μην περιμένετε από τους εισηγητές. Είναι σε απλά ελληνικά γραμμένα. Το λέω πάντα και το έλεγα ανέκαθεν και στη δουλειά μου. Διαβάστε και ελέγξτε! Λέει: «Προμήθεια ειδών διατροφής, ιματισμού, υπόδησης, εξάρτησης» -λες και πάμε στο στρατό- «εστίασης, κατασκήνωσης και άθλησης». Όλα αυτά είναι 40.000 ευρώ συν 5.000 ευρώ για υπόδηση. Αυτός ο κωδικός για εμένα θα πρέπει –με συγχωρείτε πολύ- να καταργηθεί. Τα 40.000 ευρώ, θα πρέπει να τα βάλουμε στα παιδιά που πρέπει να έρθουν στη Βουλή, να μάθουν για τη δημοκρατία μας.

Ελπίζω να συμφωνείτε και το λέω και στον Πρόεδρο που είναι παρών.

Προμήθειες καυσίμων. Με ποιον κάνουμε τη σύμβαση για την προμήθεια των καυσίμων; Τι τιμολόγιο παίρνουμε; Παίρνουμε από τα ΕΛΠΕ; Παίρνουμε ένα προνομιακό τιμολόγιο; Ελέγχει κάποιος αν παίρνουμε τη λιανική από ένα πρατήριο της γωνίας ή από ένα βυτιοφόρο;

Γνωρίζω πολύ καλά –και το έμαθα ως Βουλευτής- για παράδειγμα, ότι τα Σώματα Ασφαλείας, βάζουν βενζίνη με ειδικό προνομιακό τιμολόγιο –και έτσι πρέπει, δεν το συζητώ καν- σε ένα βενζινάδικο στη Συγγρού και σε ένα άλλο στον Καρέα. Η Βουλή από πού προμηθεύεται το πετρέλαιο; Γιατί έχω, ας πούμε, προμήθεια καυσίμων-λιπαντικών που φθάνει πάνω από 300.000 ευρώ τον χρόνο; Ελέγχουμε πού πηγαίνουν; Θα ήθελα να το ελέγξουμε.

Το ψηφίζουμε αλλά θα ήθελα να είμαστε συμμέτοχοι όλοι στο πώς καταρτίζουμε–αν θέλετε- έναν προϋπολογισμό –και θα ήθελα να κάνω πρόταση και στον Πρόεδρο αλλά και σε όλους τους συναδέλφους- διότι όταν κάποιος ανοίξει το βιβλίο και το διαβάσει, θα έχει αρκετές απορίες.

Όσον αφορά τις λοιπές αμοιβές (Κωδικός 899), είναι αυξημένες κατά 342.000 ευρώ. Λέει ότι η πίστωση εγγράφεται κυρίως για την κάλυψη του κόστους λειτουργίας του τηλεοπτικού σταθμού, τη μίσθωση τηλεοπτικού προγράμματος, τον υποτιτλισμό, τη μεταγλώττιση, καθώς και το κόστος παραγωγών. Δηλαδή, το κόστος ήταν 836.000 ευρώ και γίνεται 1.178.000 ευρώ για τον τηλεοπτικό σταθμό της Βουλής, για τον οποίο όλοι είχαμε κάνει την κριτική μας το τελευταίο επτάμηνο και εγώ –αν θέλετε- ως νέος Βουλευτής. Όμως, η δημοκρατία μάς δίνει το δικαίωμα, την ευχέρεια αλλά και την υποχρέωση να κάνουμε κριτική σε οτιδήποτε ψηφίζουμε σε αυτό το Κοινοβούλιο.

Θα ήθελα κάποια στιγμή να δούμε το κοστολόγιο του σταθμού της Βουλής, ο οποίος έχει ξεχωριστό κόστος, όπως λέμε στα οικονομικά. Να δούμε τι έσοδα έχει, τι έξοδα έχει, ποια είναι τα έσοδα των διαφημίσεων, γιατί αυξάνεται κατά 342.000 ευρώ το κόστος λειτουργίας του;

Θα συμφωνήσω με πολλούς συναδέλφους ότι υπάρχει ένας άκρατος λαϊκισμός, τον οποίο τον έζησα στο πετσί μου στην προσωπική μου υπόθεση. Αλλά και μετά την προσωπική μου υπόθεση, αν θέλετε, βλέπω ότι ο κόσμος, επειδή λαϊκίζουν και πολλοί συνάδελφοι μαζί με τα μέσα μαζικής ενημέρωσης –και θα έλθω σε αυτό το κομμάτι για τα μέσα μαζικής ενημέρωσης- με έκαναν να νομίζω ότι δεν μπήκα στη Βουλή των Ελλήνων αλλά ότι μπήκα στη Βουλή των Λόρδων! Δεν είναι εδώ η Βουλή των Λόρδων! Δεν είμαστε λόρδοι!

Θα διαφωνήσω με κάποιους συναδέλφους του ΣΥΡΙΖΑ, οι οποίοι λένε ότι «ο Πρωθυπουργός έχει λεφτά, ας φορολογηθεί και ας πάει το παιδί του στο ιδιωτικό νηπιαγωγείο», όπως επίσης και με άλλους συναδέλφους του ΣΥΡΙΖΑ οι οποίοι είπαν ότι «δεν αφορά εμάς η φορολογία στο συγκεκριμένο ποσό, διότι εμείς στον ΣΥΡΙΖΑ δεν έχουμε λεφτά στην τράπεζα». Οι συγκεκριμένοι Βουλευτές του ΣΥΡΙΖΑ και όλοι εμείς πλέον έχουμε κάποια λεφτά στην τράπεζα, διότι μας πληρώνει ο ελληνικός λαός και αυτό πρέπει να γίνεται και όλοι έχουμε συνηγορήσει σε αυτό.

 Η ενότητα και η συνοχή του ελληνικού λαού σε όλα τα επίπεδα, επαφίεται σε εμάς τους Βουλευτές και στο Προεδρείο της Βουλής. Πρέπει να δίνουμε το καλό παράδειγμα. Συμφωνώ και όπως το είπε και ο Πρόεδρος. Και εμείς ήμασταν που κάναμε και την εισήγηση, αν θέλετε, για τη μείωση κατά 10% της βουλευτικής αποζημίωσης.

Θα πρέπει να εξορθολογιστούν πάρα πολλές άλλες δαπάνες. Εδώ όμως θέλω να πω ότι δεν υπάρχει ενότητα και συνοχή στην κοινωνία, αν οι ίδιοι οι Βουλευτές και σε συνέργεια λαϊκίστικη –και είμαι σαφής, δεν κρύβομαι πίσω από τα λόγια μου- για καθαρά ψηφοθηρικούς λόγους λαϊκίζουν σε ένα κανάλι. Σε αυτό το κανάλι ο τάδε και δείνα δημοσιογράφος –και ανοίγω την παρένθεση που είχα κάνει και με την εισήγησή μου πριν από δέκα ημέρες- ο οποίος δεν είχε ποτέ δημοσιευμένο «πόθεν έσχες», ο οποίος μπορεί να παίρνει δεκαπλάσια χρήματα από όσα παίρνουμε εμείς καθαρά ή κάτω από το τραπέζι, με ή χωρίς δελτίο παροχής υπηρεσιών**,** μπορεί να χρεώνει όχημα-εταιρεία offshore, SPV, στην Κύπρο, στη Βουλγαρία και να χρεώνει το σταθμό του και να φορολογείται σε ένα ειδικό φορολογικό καθεστώς καλύτερο από των υπολοίπων Ελλήνων. Και μιλάμε για συνανθρώπους τους οποίους υποτίθεται ότι εκπροσωπεί και για τους οποίους υποτίθεται ότι ασκεί τον έλεγχο στην κοινοβουλευτική ζωή. Εάν δεν ξεκαθαρίσει το τοπίο στις άδειες των σταθμών και στα δημοσιευμένα «πόθεν έσχες» δημοσιογράφων,δεν θαμπορέσουμε ποτέ να ξεφύγουμε από το λαϊκισμό και πολλών εξ ημών των τριακοσίων οι οποίοι λαϊκίζουν για προσωπικούς λόγους, θέλοντας να κάνουν τους καλούς στα κανάλια και τους καλούς στους ψηφοφόρους και δεν καταλαβαίνουν τον κίνδυνο στον οποίο μπαίνουμε όλοι.

 Σε αυτόν το ναό της δημοκρατίας πρέπει να είμαστε όλοι υπερήφανοι και να συγκινούμαστε όποτε μπαίνουμε εδώ μέσα, γιατί υπηρετούμε ένα σκοπό και ένα λειτούργημα και θα πρέπει έξω να βγαίνουμε περήφανοι και να περπατάμε στο πεζοδρόμιο. Δεν θα πρέπει να βγαίνουμε έξω και να αισθανόμαστε ένοχοι. Να αισθανόμαστε ένοχοι για ποιον λόγο; Που παίρνουμε, για παράδειγμα, λιγότερα ή έχουμε περισσότερες ενοχές ή περισσότερους κινδύνους για την προσωπική μας ζωή, τη ζωή της οικογένειάς μας, των παιδιών μας, της γυναίκας μας, του πατέρα μας και των συγγενών μας επειδή γίναμε Βουλευτές;

 Ποιος δίνει το δικαίωμα σε συναδέλφους αλλά και σε δημοσιογράφους, να λαϊκίζουν σε βάρος μας για τις δήθεν απολαβές λόρδων. Έχω ακούσει για 10 και 15.000 ευρώ και δεν μπορούσα να τους εξηγήσω ότι δεν είναι αυτό το ποσό και δεν είναι έτσι τα πράγματα.

 Μακάρι να μας βάλουνε βιβλία εσόδων-εξόδων. Μίλησα με τον κ. Κουτσούκο. Συμφωνώ απόλυτα. Είναι κοινή λογική. Να δούμε στη διακομματική το φορολογικό καθεστώς που θα διέπει πλέον τη φορολογία των Ελλήνων Βουλευτών. Να είναι όλα ξεκάθαρα.

Δεν θέλω, όμως, να πληρώνω εγώ τα παπούτσια κάποιου για 5 χιλιάρικα. Δεν θέλω να πληρώνω την εξάρτηση, γιατί δεν πάμε σε κανέναν πόλεμο κανενός για άλλα 40 χιλιάρικα. Θα πρέπει να κοπούν. Επίσης, όταν μειώνουμε τα έξοδα ενοικίων, όπως είπε και ο Χάρης πριν, στην κατάρτιση του προϋπολογισμού θα πρέπει να δούμε πώς θα εξορθολογίσουμε και θα κάνουμε, αν θέλετε, πιο λογικά τα έξοδα, γιατί αυτά τα έξοδα είναι αυτά για τα οποία θα ελεγχθούμε. Το εάν κόβουμε 2 ή 3 εκατομμύρια το χρόνο από τα 133 εκατομμύρια είναι ένα πολύ σημαντικό ποσό. Εάν όμως κόβουμε μόνο από έναν κωδικό, για να λαϊκίσουμε -και δίκαια, αν θέλετε, να κόψουμε τη βουλευτική αποζημίωση- και αφήνουμε τον κωδικό της δημοκρατίας και της κλήσης των παιδιών να μάθουν για τον κοινοβουλευτισμό και τη δημοκρατία κατά 235 χιλιάδες και πληρώνουμε παπούτσια 5 χιλιάδες, είμαστε παράλογοι. Συγχωρήστε μου την ένταση, αλλά δεν θέλω να θεωρούμαστε παράλογοι. Παρακαλώ, διαβάστε τους κωδικούς. Μπορούμε όλοι μαζί να το διορθώσουμε. Και παρακαλώ να κοπούν τα παράλογα έξοδα.

Θα ήθελα, επίσης, όλοι μαζί να ψηφίσουμε και κάποια στιγμή να συνεννοηθούμε, για το πώς θα πρέπει και οι δημοσιογράφοι να έχουν δημοσιευμένα «πόθεν έσχες» και δημοσιευμένες συμβάσεις έργου. Είμαι πολύ σαφής και ξέρω πάρα πολύ καλά για ποιο λόγο μιλάω.

Ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς τον ειδικό αγορητή των Ανεξαρτήτων Ελλήνων κ. Δημήτρη Καμμένο.

Θα δώσω τώρα τον λόγο στον Κοινοβουλευτικό Εκπρόσωπο της Ένωσης Κεντρώων τον κ. Γεώργιο Καρρά, για δώδεκα λεπτά. Αμέσως μετά θα πάρει τον λόγο ο Πρόεδρος της Βουλής κ. Βούτσης και μετά θα περάσουμε σε όσους Κοινοβουλευτικούς Εκπροσώπους θέλουν να τοποθετηθούν.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μήπως θέλει να προηγηθεί ο Πρόεδρος της Βουλής, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Διαβάζοντας τον απολογισμό και τον προϋπολογισμό, πρέπει να πούμε το εξής: Διαπιστώνουμε θετικά βήματα στην παρούσα συγκυρία την οποία διανύουμε στην Ελλάδα. Είναι θετικό βήμα η όποια προσπάθεια γίνεται για περιορισμό των εξόδων. Είναι θετική η όποια προσπάθεια γίνεται για περαιτέρω εξορθολογισμό των δαπανών.

Θα έλεγα, λοιπόν, ότι ο προϋπολογισμός της Βουλής, τον οποίον βεβαίως θα υπερψηφίσουμε, όπως και τον απολογισμό, θα έχρηζε λίγο περισσότερο λεπτομερειακής ανάλυσης.

Άκουσα τον κ. Καμμένο και πήγε το μυαλό μου στο εξής: Όλες οι εταιρείες στην Ελλάδα, ακόμα και οι μικρότερες, υπόκεινται σε λογιστικά πρότυπα. Ας κάτσουμε, λοιπόν, και στη Βουλή να δούμε κάποια λογιστικά πρότυπα. Και δεν το λέω αυτό με τη μορφή της γραφειοκρατικής ενασχόλησης. Το λέω, γιατί αυτά τα πρότυπα οδηγούν πολλές φορές στον εξορθολογισμό των δαπανών και στη δυνατότητα περιορισμού τους.

Νομίζω, λοιπόν, ότι και ο κύριος Πρόεδρος και το Προεδρείο και οι παρατάξεις της Βουλής σιγά - σιγά θα πρέπει να μπουν στη λογική αυτή. Δεν λέω ότι θα πρέπει να ακολουθήσουμε τα πρότυπα που ακολουθούνται στον εμπορικό τομέα. Η ίδια, όμως, η Βουλή μπορεί να κάνει την κατάταξή της, να δημιουργήσει εσωτερικά πρότυπα, ώστε να μπορεί και ο προϋπολογισμός και ο απολογισμός να επιφέρουν την πραγματική εξοικονόμηση δαπανών.

Θα πω κάτι, ιστορικά, στο σημείο αυτό. Μιλάμε για περικοπή της βουλευτικής αποζημίωσης. Η Ένωση Κεντρώων είναι δεδομένο ότι και προεκλογικά είχε θέσει το θέμα του περιορισμού των αμοιβών, των αποζημιώσεων των αιρετών -όχι μόνο των Βουλευτών, αλλά και των δημάρχων και όλων όσων ασκούν δημόσια εξουσία- υπό την έννοια ότι θα πρέπει σιγά - σιγά να προχωρήσουμε στην αντιστάθμιση των δυνατοτήτων που παρέχουν οι οικονομικές συνθήκες των φορέων, οι οποίοι πληρώνουν. Οι δήμαρχοι, φερ’ ειπείν, έχουν μια κλιμάκωση ανάλογα με τον πληθυσμό. Είναι σωστό. Θα μπορεί, όμως, να το ξανακοιτάξει κανείς.

Στην περίπτωση, λοιπόν, του περιορισμού της βουλευτικής αποζημίωσης, πράγματι και η Ένωση Κεντρώων το βλέπει θετικά και το ακολουθεί. Μάλιστα, στο προεκλογικό μας πρόγραμμα είχαμε μιλήσει για δραστικότερο περιορισμό. Το θυμόμαστε όλοι.

Θα πω κάτι, όμως, για μια κακοδαιμονία. Θέλω να μου το επιτρέψετε, κύριε Πρόεδρε, έστω κι αν θεωρηθεί προς στιγμήν ότι βγαίνω εκτός θέματος. Πώς ξεκίνησε αυτός ο λαϊκισμός, αυτή η κουβέντα που γίνεται για τους Βουλευτές, ότι παίρνουν πολλά χρήματα κι ότι δεν ανταποκρίνονται στις υποχρεώσεις τους; Ξεκίνησε το 2001 με μια κακή συνταγματική αναθεώρηση, όταν δημιουργήθηκε το γνωστό μισθοδικείο για τους δικαστές. Πρέπει να τα θυμόμαστε αυτά και να τα λέμε πολλές φορές. Το 2001, λοιπόν, από το πουθενά, δημιουργήθηκε το Δικαστήριο Αγωγών Κακοδικίας, το οποίο αφορούσε την εκδίκαση αγωγών αποζημιώσεων κατά δικαστών.

Τι έλεγε η Αναθεώρηση του Συντάγματος το 2001; Ότι εκδικάζονται και οι οικονομικές διαφορές, οι μισθολογικές, των δικαστών από το Δικαστήριο Αγωγών Κακοδικίας. Καλώς το είπε; Κακώς το είπε;

Τι συνέβη τότε; Οι περισσότεροι εξ ημών το γνωρίζουμε. Έπαιρνε μια αύξηση ο Πρόεδρος της Επιτροπής Τηλεπικοινωνιών και Ταχυδρομείων –κι αυτό είναι κλασικό παράδειγμα- εκτός νόμου, εκτός προβλέψεων, και έσπευδαν οι δικαστές ομαδόν, έκαναν αγωγές στο μισθοδικείο και έπαιρναν την αύξηση.

Πώς δικαιολογείτο αυτό; Με το ότι κάποιος έπαιρνε ανώτερο μισθό απ’ αυτούς. Στη συνέχεια, όμως, συνέβαινε και το εξής: Εφόσον η άλλη εξουσία είναι η νομοθετική, έπρεπε να ακολουθήσουν οι Βουλευτές. Εκ των πραγμάτων δεν μπορούσαν να έχουν μικρότερη αποζημίωση απ’ αυτή των δικαστών.

Εδώ είναι το ζήτημα. Αντί να έρθουν και να δικάσουν οι κύριοι και να αποφασίσουν και να πουν ότι είναι παράνομες οι 10.000 ή οι 15.000 ευρώ που έπαιρνε ο Πρόεδρος της επιτροπής και να του κατεβάσουν το μισθό λόγω παρανόμων αυξήσεων, φτάσαμε να δίνουμε αυξήσεις στους δικαστές, τελικά αυξήσεις στους Βουλευτές και σήμερα τι λένε απ’ έξω; Απ’ έξω λένε ότι η κρίση οφείλεται και στις δαπάνες που έκανε η Βουλή και στους Βουλευτές και χίλια δυο άλλα πράγματα.

Νομίζω, λοιπόν, πως όταν με το καλό έρθει η ώρα της συνταγματικής Αναθεώρησης, θα πρέπει η Βουλή να δει κι αυτά τα ζητήματα, διότι τελικά ανέθεσε την άσκηση πολιτικής –όχι απονομής δικαιοσύνης- μισθών και αποζημιώσεων σε πρόσωπα αναρμόδια. Βεβαίως, η όποια μείωση της αποζημιώσεως των Βουλευτών είναι στην παρούσα φάση αναγκαία.

Θέλω, όμως, να πω κάτι: Όλοι στεκόμαστε στο περίφημο Ζ΄ Ψήφισμα του 1975. Και βλέπω –με τη μικρή πείρα που έχω εντός της Αιθούσης- ότι αυτό ακολουθείται δίκην Ευαγγελίου.

Μήπως, κύριε Πρόεδρε, ήρθε η ώρα η Βουλή να καταργήσει αυτό το Ζ΄ Ψήφισμα του 1975 -η Βουλή έχει αυτή την εξουσία και με το Σύνταγμα και με τον Κανονισμό- και να μπούμε σε σύγχρονες διατάξεις και σύγχρονες ρυθμίσεις;

Προσπάθησα χθες το βράδυ -και ομολογώ ότι δεν μπόρεσα- να δω τι ισχύει απ’ αυτό το Ζ΄ Ψήφισμα του 1975 και τι δεν ισχύει. Τι είδα; Είδα ότι έρχεται σήμερα η πρόταση τροποποίησης και λέει, «Καταργούμε το εδάφιο β΄ του άρθρου 8». Οφείλω, όμως, να πω ότι άρθρο 8 δεν συνήντησα σε ισχύι, σε καμμία τράπεζα νομικών πληροφοριών. Δεν έχει καμμιά σημασία βέβαια αυτό.

Πρέπει, όμως, να πούμε -γιατί πρέπει να γίνει η συζήτηση στην Επιτροπή Οικονομικών- πως αυτό το Ψήφισμα πρέπει να φύγει από τη μέση. Πρέπει να έρθει κάτι σαφές, γιατί δημιουργεί μια ανασφάλεια και στην κοινωνία και στους Βουλευτές και δεν προάγει το δημοκρατικό «πιστεύω» και του ελληνικού λαού.

Ακούγεται ένας έντονος λαϊκισμός, ότι εμείς είμαστε οι περιούσιοι, είμαστε ίσως οι ευνοημένοι. Θα σας πω, λοιπόν, ότι δεν είμαστε τελικά. Για ποιο λόγο; Δεν έχουμε ένα σαφές φορολογικό σύστημα.

Το 2008, αν δεν κάνω λάθος, ήρθε νεότερη συνταγματική Αναθεώρηση. Τι κάνει αυτή η συνταγματική Αναθεώρηση; Λέει ότι αίρεται το ασυμβίβαστο των έργων του Βουλευτή προς την άσκηση άλλου επαγγέλματος. Εκεί, λοιπόν, έρχεται η πλήρης σύγχυση των πραγμάτων.

Επειδή είμαι επαγγελματίας δικηγόρος, οφείλω να το πω. Το πώς θα φορολογηθώ σε σχέση με τη βουλευτική αποζημίωση και σε σχέση με τα έσοδα που είχα μέχρι τινός από το ελεύθερο επάγγελμα που ασκώ, δεν το γνωρίζω. Είμαι Βουλευτής και δεν γνωρίζω ποιο είναι το φορολογικό καθεστώς που με διέπει, όσες φορές κι αν προσπάθησα.

Προτείνω, λοιπόν, σε επόμενες συζητήσεις στην επιτροπή να τα δουν αυτά τα πράγματα, διότι έτσι έρχεται και μια ανακούφιση κι, αν θέλετε, φεύγουμε και από ζητήματα λαϊκισμού.

Ποιος πολίτης μπορεί να διαβάσει σήμερα το Ζ΄ Ψήφισμα και να κατανοήσει τι θέλει; Ξέρετε τι θα πει; Θα πει: «Τα έχουν κάνει μεταξύ τους και μας τα κρύβουν για να υποστηρίζουν τα προνόμιά τους.». Σας ομολογώ ότι δεν μπόρεσα να καταλάβω τι ισχύει και τι δεν ισχύει απ’ αυτό.

Η χώρα σήμερα ταλανίζεται. Και ταλανίζεται κυρίως από τη δημοσιονομική κρίση και από τα ελλείμματα. Θα πρέπει, λοιπόν, σε κάθε προσπάθεια της Βουλής να είναι όλα κρυστάλλινα και διαυγή για να μη μένει στον κόσμο η οποιαδήποτε υποψία, η οποιαδήποτε κακοβουλία και να μην το βλέπουν με κακόβουλο τρόπο. Δεν θα πρέπει να μένει τίποτα πέραν της διαφάνειας. Γιατί; Όπως ορθά τονίστηκε, οι μόνοι για τους οποίους δημοσιεύεται και αναρτάται το «πόθεν έσχες» είναι οι Βουλευτές. Κυκλοφορεί παντού. Δεν είδαμε άλλα «πόθεν έσχες» να κυκλοφορούν.

Γι’ αυτό, λοιπόν, για να μην σας ταλαιπωρήσω άλλο και σας κουράσω, συνοψίζω: Ναι, είμαστε θετικοί. Υπερψηφίζουμε τον απολογισμό του 2014. Υπερψηφίζουμε τον προϋπολογισμό του 2016. Υπερψηφίζουμε και την περικοπή της βουλευτικής αποζημίωσης, αλλά με τη θέση πως όσα είπα στην ομιλία μου πρέπει να αντιμετωπιστούν, θα πρέπει να γίνουν πολύ σύντομα για να μπορούμε να βγούμε σήμερα από αυτήν την Αίθουσα –είναι έξω ο λαός και διαδηλώνει- με ψηλά το κεφάλι.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεώργιο Καρρά, Κοινοβουλευτικό Εκπρόσωπο της Ένωσης Κεντρώων.

Τον λόγο έχει ο Πρόεδρος της Βουλής κ. Νικόλαος Βούτσης.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, λυπάμαι για το γεγονός ότι λείπουν αρκετοί από τους συναδέλφους, διότι μέσα από αυτήν τη συζήτηση θα μπορούσαν να γνωρίσουν μερικά ή και αρκετά πράγματα, έτσι ώστε να μπορούν να αντεπεξέλθουν και να ενημερώνουν αυθεντικά τους πολίτες ή τα μέσα ενημέρωσης, όταν τους ζητείται κάτι τέτοιο και να μη δείχνουν σαν να μην ξέρουν.

Πάνω σε όλα όσα υπήρξαν ερωτήσεις ή απορίες, υπάρχουν απαντήσεις. Εάν ήμασταν όλοι στην επιτροπή, θα μπορούσαμε και εκεί να ρωτήσουμε. Έγινε μια πολύ καλή συνεδρίαση της Επιτροπής Οικονομικών της Βουλής για τον προϋπολογισμό. Εκεί θα είχαν απαντηθεί όλα.

Η πρότασή μου είναι να κάνουμε περισσότερες συνεδριάσεις αυτής της επιτροπής, να υπάρχει η δυνατότητα να έχουν πρόσβαση και να συμμετέχουν οι Βουλευτές με πρωτοβουλίες -όπως κατατέθηκε ως πρόταση- καθ’ όλη τη διάρκεια της κοστολόγησης για συγκεκριμένες υπηρεσίες της Βουλής, το Ίδρυμα, το κανάλι, τις διεθνείς σχέσεις κ.λπ.. Κι ακόμη, αν θέλουν, να είναι παρόντες και να συμμετέχουν μέσω της επιτροπής στην κατάρτιση του προϋπολογισμού.

Επιτρέψτε μου να πω πως είναι πολύ σωστή και η πρόταση του κ. Θεοχάρη για έναν προγραμματισμό του τι θα γίνει που δεν θα αρκείται στον έναν χρόνο. Διότι πράγματι είμαστε αναγκασμένοι εδώ υπαινικτικά να αναφερόμαστε σε διαθέσεις επενδυτικών και άλλων πρωτοβουλιών, που προφανώς εξικνούνται σε χρονικό διάστημα διετίας, τριετίας τουλάχιστον εν συνόλω ή και συμμετοχής στα προγράμματα του ΕΣΠΑ που είναι τετραετούς και πενταετούς διάρκειας, πράγματα τα οποία θα έπρεπε με έναν σφαιρικό τρόπο να τα αναφέρουμε για να υπάρχει και μια συνέχεια σε αυτήν τη συζήτηση, ανεξαρτήτως μερικές φορές και των διαφορετικών περιόδων της Βουλής.

Πριν πάω σε κάποια γενικά θέματα τα οποία θέλω να θέσω, να δώσω τρεις διευκρινίσεις οι οποίες είναι σαφείς:

Όσον αφορά τον ΚΑ 0844 και τη μείωση των 140.000 ευρώ, αυτό έχει να κάνει με το ότι φέτος δεν πλήρωσε το Ίδρυμα την πρωτοβουλία της Βουλής των Εφήβων, αλλά η Βουλή από τον προϋπολογισμό της. Θα αφαιρεθεί, όμως, ισοπόσως, όπως είπαμε στην επιτροπή, από την επιχορήγηση που δίνεται στο Ίδρυμα.

Το δεύτερο που ρωτήθηκε αφορά τον ΚΑ 1511 και τις 90.000 ευρώ. Θα ήθελα να αναφέρω ότι τα πετρέλαια και τα καύσιμα τα παίρνει η Βουλή με τον τρόπο που τα παίρνει και η ΕΛΑΣ, δηλαδή όπως προηγούμενα μπήκε ως πρόταση.

Και τρίτον, υπάρχει υποχρέωση για τον ΚΑ 1470 –σε σχέση με αυτές τις 40.000- και αφορά εξήντα συγκεκριμένα άτομα, κηπουρούς, καθαρίστριες, επιμελητές, ειδικούς φρουρούς κ.λπ.. Είναι η ετήσια βοήθεια σε σχέση με αυτά που αναφέρονται και εδώ, δηλαδή παπούτσια, γάντια κ.λπ., πράγμα το οποίο ισχύει σε όλες τις υπηρεσίες που έχουν τέτοιες ανάγκες.

Πάω τώρα σε κάποια γενικά ζητήματα, διότι νομίζω ότι η συζήτηση είναι πάρα πολύ σοβαρή και πρέπει να αφήσει κάτι πίσω της. Μας βλέπουν και δημοσίως και οι δημοσιογράφοι έχουν επιδείξει ένα θετικό, σημαντικό ενδιαφέρον και τις προηγούμενες μέρες για αυτήν τη συζήτηση και νομίζω ότι θα πρέπει να την τροφοδοτήσουμε με τον πιο σωστό τρόπο.

Μία παρόμοια, πολύ σημαντική συζήτηση είχε γίνει όταν συζητούσαμε για την κρατική επιχορήγηση των κομμάτων πριν από ένα έτος, αν θυμάμαι καλά. Πιστεύω πως κανείς σε αυτήν την Αίθουσα δεν θέλει να πάμε σε κόμματα Α.Ε., ανώνυμες εταιρείες. Δηλαδή, θα πρέπει να υποστηριχθούν όλες οι συνταγματικές πρόνοιες που υπάρχουν για τη στήριξη της Κοινοβουλευτικής Δημοκρατίας, των κομμάτων, των Βουλευτών, έτσι ώστε να μπορούν να κάνουν τη δουλειά τους, που είναι πάρα πολύ σημαντική.

Σας το λέω, διότι η επιχορήγηση, παραδείγματος χάριν, των κομμάτων -σωστά σημειώνω- έχει κοπεί περί το 60%, ίσως και παραπάνω. Και αυτό μεν -επειδή θέλω να είμαι ευθύς, ειλικρινής και ανοικτός- για τα κόμματα τα οποία δεν είχαν μπει στην κρίση -για να χρησιμοποιήσω αυτήν την έκφραση που τη χρησιμοποιούμε και για τα φυσικά πρόσωπα- με χρέη ή με υπερβολικά χρέη σε σχέση με την πραγματική οικονομική τους κατάσταση, είναι κάτι το οποίο οδήγησε αυτά τα κόμματα -και σωστά- στο να αντιστοιχηθούν με τη σημερινή κατάσταση.

Δυο, όμως, τουλάχιστον κόμματα τα οποία ήταν σε θέσεις διαχείρισης της κυβερνητικής εξουσίας μεταπολιτευτικά, τα έχει οδηγήσει σε μια αποτελμάτωση και σε ένα πλήρες αδιέξοδο σε σχέση με τη διασφάλιση και τη ρύθμιση των οικονομικών τους. Είναι γνωστά αυτά τα κόμματα. Αναφέρομαι στο ΠΑΣΟΚ και τη Νέα Δημοκρατία. Τα ίδια τα στελέχη αυτών των κομμάτων έχουν τοποθετηθεί πάνω σε αυτό το ζήτημα. Είναι σωστό, πάντως, τώρα ότι η επιχορήγηση είναι μικρή πλέον ή, εν πάση περιπτώσει, είναι αυτή που αντιστοιχεί στην κρίση όπου και ο κόσμος παίρνει ό,τι παίρνει.

Από την άλλη, έχει κλείσει το θέμα της σύνταξης των Βουλευτών. Δεν υπάρχει πλέον για τους μετά το 2012. Όμως εδώ υπάρχει μια αντίφαση, διότι, βεβαίως, ήρθη το ασυμβίβαστο, αλλά για κάποιους που θα ήθελαν ή θα μπορούσαν ή θα ήθελε ο λαός να είναι αρκετά χρόνια Βουλευτές και δεν είναι συνταξιούχοι ή κάτι άλλο, είναι φανερό πως ύστερα έχουν ένα μείον στον τρόπο ζωής τους. Και αυτά δεν θα πρέπει να τα αντιμετωπίζουμε αφ’ υψηλού και έξω από τα πράγματα.

Εγώ από τις πρώτες συναντήσεις που έκανα ήταν με τους κυρίους και τις κυρίες Βουλευτές -αρκετοί εξ αυτών είχαν και είκοσι χρόνια σε αυτήν την Αίθουσα- που αποτελούν τον Σύνδεσμο των Συνταξιούχων και οι οποίοι έχουν και διάφορες δραστηριότητες γενικότερα μέσα στην κοινωνία και κατάλαβα πως είναι ένα δυσχερέστατο ζήτημα. Δεν είναι κάτι το οποίο μπορεί κανείς να το περνάει, ας πούμε, σαν να μην συμβαίνει τίποτα. Και επαναλαμβάνω πως το λέω με την άνεση του ότι οι περισσότερο εξ ημών εδώ -και εγώ- είμαστε μετά τον Μάιο του 2012 ή κάτι τέτοιο. Δεν συζητούμε συντεχνιακά εδώ σήμερα. Σήμερα συζητούμε πολιτικά για τη στήριξη του κοινοβουλευτισμού, για τη στήριξη της δημοκρατίας, για το να περάσουν κάποιες αντιλήψεις μέσα στην κοινωνία οι οποίες να είναι θετικές.

Βεβαίως –κι έρχομαι σε ένα άλλο σοβαρό ζήτημα- είναι πολιτικό το θέμα. Δηλαδή, η αναξιοπιστία του πολιτικού συστήματος συνίσταται σε πολιτικές αιτίες, σε αποφάσεις του πολιτικού συστήματος, σε τρόπους λειτουργίας και χίλια δυο άλλα πράγματα. Και δεν αντιμετωπίζεται δια της συνεχούς μείωσης -μέχρι εξαφάνισης- των όποιων δυνατοτήτων δίνονται για να μπορεί ο Βουλευτής να κάνει τη δουλειά του. Δηλαδή, το ζήτημα της διαπλοκής, του πολιτικού χρήματος, το ότι δεν γίνεται το «πόθεν» σ’ αυτό που λέμε «πόθεν έσχες», καθώς δεν υπάρχει μία λειτουργία που να το φέρνει στην επιφάνεια, ο παράνομος πλουτισμός, ήταν παρόντα στοιχεία στη μεταπολιτευτική περίοδο και ιδιαίτερα τώρα, μέσα στην κρίση, έχουν μπει στο μάτι όλου του κόσμου –και σωστά έχουν μπει- και από πολιτικές δυνάμεις και από την κοινωνία.

Πλην, όμως, είναι πολύ μεγάλο λάθος να αντιμετωπίζεται με μία πολιτική, με μία πρακτική και –επιτρέψτε μου να το πω- με μία ιδεολογία που στο τέλος αναζητά λοχία –για να συνεννοούμαστε- για να σώσει την πατρίδα. Δεν θα πω από του Βήματος τα κόμματα πώς τα λένε, τα κομματικά στελέχη πώς τα λένε, τους πολιτικούς πώς τους λένε συλλήβδην ή τις λειτουργίες της Βουλής. Αυτό πού οδηγεί; Στο λοχία. Μάλιστα. Στο γραφείο του Προέδρου της Βουλής να ξέρετε ότι η χούντα έβγαζε τους αναγκαστικούς της νόμους. Καμμιά φορά το λέω σε όσους έρχονται. Είναι θλίψη. Αυτό είναι θλιβερό πράγμα.

Επίσης, δεν είναι σωστό να υπάρχουν κάποιες ανισότητες, οι οποίες μάλιστα να θεωρούνται και φυσιολογικές. Διάβασα ότι μία πολύ σεβαστή κατηγορία λειτουργών, εν προκειμένω οι δικαστές, έκαναν στον κ. Παπαγγελόπουλο διάβημα γι’ αυτό το οποίο είχα δηλώσει απ’ αυτήν τη θέση και μάλιστα ως θέση προβληματισμού γενικότερα της Διάσκεψης των Προέδρων, ότι δηλαδή πρέπει να αναρτώνται και άλλα «πόθεν έσχες» πέραν αυτών των Βουλευτών. Έγινε διάβημα προς την Κυβέρνηση να απαγορευτεί αυτό, εν πάση περιπτώσει, με ένα συγκεκριμένο σκεπτικό, όπως είχε γίνει και το 2014.

Θέλω να σας πω ευθέως ότι είναι κατάκτηση η διαφάνεια. Είναι κατάκτηση η ανάρτηση για το πολιτικό σύστημα, για όλους τους πολιτικούς. Μάλιστα, με το νόμο Κακλαμάνη από το 1974 μέχρι τώρα είναι κατάκτηση και όλα αυτά πρέπει να ισχύσουν. Δεν πρέπει, όμως, να υπάρχει μία ανισότητα ως προς αυτό το ζήτημα. Τι εννοώ;

Έχουμε μέσα στις χιλιάδες «πόθεν έσχες» -που είτε έτσι, είτε αλλιώς κάνουν, αλλά που γίνονται δειγματοληπτικοί έλεγχοι για τους υπόλοιπους πέραν του πολιτικού συστήματος- συγκεκριμένες κατηγορίες ανωτάτων υπαλλήλων -για παράδειγμα αυτούς που προΐστανται σε Επιτροπές Προμηθειών του Δημοσίου, δημάρχους μεγάλων πόλεων, διοικητές οργανισμών, ανώτατους αστυνομικούς, ανώτερους και ανώτατους δικαστικούς κλπ.- ένα ολόκληρο σύστημα από πάρα πολύ υπεύθυνα στελέχη, άνδρες και γυναίκες, που λειτουργούν στο πλαίσιο των εξουσιών και της δημοκρατίας. Το πρόβλημα είναι το να ξεχωρίζει κανείς από το σύνολο. Δεν επανέρχομαι στο να τεθεί ζήτημα γι’ αυτόν ή τον άλλο. Σας είπα ήδη έξι ή επτά κατηγορίες. Να το δει η Κυβέρνηση, να το δούμε εμείς ως Βουλή. Όμως, δεν είναι σωστό να ξεχωρίζει κανείς από το σύνολο. Εννοώ τους ανώτατους. Το ίδιο ισχύει και για εκδότες, κλπ.. Δεν μιλάμε για το δημοσιογράφο ή τον πρωτοδίκη ή τον απλό αστυνομικό. Προς Θεού! Αυτά είναι χιλιάδες και μαζεύονται κάθε χρόνο. Γίνεται ένας δειγματοληπτικός έλεγχος. Τι άλλο θα μπορούσε να γίνει;

Όμως, μιλώ για ένα περιβάλλον όπου για τους ανώτερους και τους ανώτατους, για όλους μας που διακονούμε σε αυτές τις εξουσίες, με έναν τρόπο, βεβαίως, που θα ελαχιστοποιεί τη διακινδύνευση της στοχοποίησης –εννοώ σε σχέση με προσωπικά στοιχεία, υπόδειγμα υπογραφής, κλπ., ήδη έχουν γίνει συζητήσεις πάνω σ’ αυτά- να υπάρχει μία υποχρέωση ανάρτησης και γνώσης των περιουσιακών στοιχείων. Δεν είναι σωστό απ’ όλο αυτό να μαζεύουμε τους τριακόσιους, τους εκάστοτε τριακόσιους. Μερικοί συνάδελφοι ήταν μόνο από το Μάιο μέχρι τον Ιούνιο του 2012 εδώ μέσα, για μιάμιση ημέρα ή δύο ημέρες, τους αναρτούμε και ύστερα από τρεις μήνες γίνεται μία συζήτηση σε σχέση με τα οικονομικά τους στη δημόσια σφαίρα.

Πρέπει να αντιμετωπιστεί. Εγώ πάντως το θέτω και δεν το θέτω προσωπικά. Ξέρω πάρα πολύ καλά. Επαναλαμβάνω ότι αυτά δεν έχουν καμμία σχέση ούτε με συντεχνιασμούς ούτε με κάτι άλλο, έχουν με την υπεράσπιση της δημοκρατίας εν συνόλω -δεν είναι μόνο εδώ η δημοκρατία- ακριβώς πάνω σε αυτούς που απεργάζονται και σκέφτονται άλλα πράγματα.

Επιτρέψτε μου να μιλήσω τώρα σε σχέση με τους μισθούς και το φορολογικό. Υπήρξε πράγματι μία παρέμβαση. Η τομή που γίνεται ως προς τις δαπάνες είναι σε αυτά τα δύο ζητήματα και γίνεται για πρώτη φορά. Δηλαδή ως προς το βασικό μισθό δεν είχε υπάρξει καμμία απομείωση μέσα στην κρίση, γι’ αυτό και υπάρχει αυτό το 10%.

Επίσης, να πω για το φορολογικό. Πράγματι, είπαμε ότι θα γίνει και μία επιτροπή για να δει το πώς ακριβώς -ας πούμε- θα γίνει αυτή η εξομοίωση, η εξίσωση του φορολογικού καθεστώτος, εννοώ και με τον συνυπολογισμό, ενδεχομένως, εξόδων κ.λπ.. Θα μελετηθεί αυτό. Έχουν εκφράσει τη θέλησή τους να συμμετέχουν συνάδελφοι Βουλευτές για να έχουμε έγκαιρα ένα αποτέλεσμα.

Επ’ αυτού ήμασταν από τις λίγες κατηγορίες που το αναφέραμε. Θυμάστε πόσες φορές λέγαμε εδώ πέρα και για εφοπλιστές και για άλλους και για άλλους ότι δεν υπήρχε η εξομοίωση του φορολογικού στάτους. Ήταν και είναι δύο πράγματα σοβαρά, τα οποία στην κοινή γνώμη έχουν αποτυπωθεί και έχουν πάρει την έννοια -ας πούμε- μιας προνομιακής μεταχείρισης. Τα άλλα δεν τα αποδεχόμαστε, δηλαδή το να έχει κανείς πέντε συνεργάτες –που θα γίνουν μάλιστα τέσσερις από την επόμενη Σύνοδο, δηλαδή στη Β΄ Σύνοδο, και με μείον έναν αποσπασμένο και μάλιστα εκπαιδευτικό, από ό,τι έχει προταθεί, εννοώ από του χρόνου- ή το να υπάρχουν ζητήματα, ας πούμε όπως το θέμα που είχε γίνει με τα αυτοκίνητα, το leasing κ.λπ..

Αυτά είναι θέματα τα οποία, πραγματικά, κατ’ ελάχιστον βοηθάνε -και είναι σε όλα τα Κοινοβούλια- τη δουλειά του Βουλευτή. Λέω, όμως, ότι ως προς αυτά υπήρχε πράγματι ένα αποτύπωμα αρνητικό στην κοινή γνώμη, το οποίο θεραπεύουμε τώρα.

Θέλω, όμως, να είμαι πάρα πολύ σαφής. Αυτό πρέπει να γίνει γνωστό και είμαι σίγουρος ότι και αύριο θα προβληθεί. Το είπαν και οι εισηγητές. Εγώ θέλω να το επαναλάβω. Η μείωση στο βουλευτικό μισθό, εάν είχαμε ακολουθήσει το νόμο και ήταν αυτός που έπρεπε κατά νόμο, κατά το ψήφισμα «τάδε», όπως λέγατε και εσείς και προηγούμενα, είναι της τάξης του 38% στο βασικό και άμεσο. Διότι είναι 28% το ότι η Βουλή των Ελλήνων με απόφασή της δύο φορές δεν παρακολούθησε την ανάκτηση των μισθολογικών απωλειών που είχαν οι δικαστές και ο Πρόεδρος του Αρείου Πάγου, οι οποίοι εν μέσω κρίσης και μέσω του Μισθοδικείου -και σωστά για τη δική τους την πλευρά ή και για άλλες πλευρές όπως για θέματα συντάξεων και τα λοιπά- γνωμοδότησαν όπως γνωμοδότησαν. Τότε ο βουλευτικός μισθός δεν το ακολούθησε. Δηλαδή τώρα θα έπρεπε να είναι 28% πάνω. Και είναι 10% η μείωση που κάνουμε επιπλέον. Είναι 38% κάτω από αυτό που προβλέπει ο νόμος και το ψήφισμα της Μεταπολίτευσης.

Αυτό θα πρέπει να είναι σαφές και να είναι γνωστό, δηλαδή ότι όχι μόνο ο προϋπολογισμός της Βουλής έχει κατά 40% μέσα στην κρίση απομειωθεί, χωρίς από ό,τι βλέπω και εξ όσων γνωρίζουμε, θέματα –ας πούμε- που έχουν σχέση με την επαφή με την κοινωνία και τα λοιπά να έχουν απομειωθεί ή το νομοθετικό έργο, άλλο τόσο ισχύει και για το εισόδημα ως προς το βασικό μισθό του Βουλευτή.

Από εκεί και πέρα, υπάρχουν και μειώσεις αυτού του ποσοστού, οι οποίες έχουν γίνει στα επιδόματα και σε όλα τα οποία υπήρχαν προ κρίσεως, όπως στις αποζημιώσεις για τις επιτροπές κ.λπ..

Δικαίως γίνονται όλα αυτά. Να το αποφασίσουμε. Δεν μας πιέζει κανείς. Δεν υποτασσόμαστε σε κανενός είδους πίεση. Όμως, ταυτόχρονα πιστεύω ότι πρέπει με πολύ μεγάλη σαφήνεια να υπερασπίσουμε την Κοινοβουλευτική Δημοκρατία και τη λειτουργία των Βουλευτών και των κομμάτων ως τέτοια μέσα στο σύνολο.

Δεν αναφέρομαι καθόλου στο πώς κόμματα της Βουλής, όπως για παράδειγμα το ΚΚΕ -περισσότερο απ’ όλους εξ όσων φαίνεται-, όπως και ο ΣΥΡΙΖΑ επίσης πολύ, αλλά και άλλα κόμματα και άλλοι Βουλευτές, ενισχύουν τα κόμματά τους με ποσοστά που ξεκινούν από το 5% και 10% και φτάνουν μέχρι 40%, 50% ή και παραπάνω. Επιτρέψτε μου να πω ότι αυτό δεν αφορά την κοινωνία, αλλά είναι υπαρκτό ως ζήτημα.

Στη Βουλή έρχονται τα κόμματα. Δεν έρχονται περσόνες, δεν έρχονται πρόσωπα της κοινωνίας γενικώς που έχουν κάνει μια καριέρα και τι ωραία να φέρουμε τα πρόσωπα. Αυτά θα ήταν «Κόμμα Α.Ε.» και «Βουλή Α.Ε.». Δεν είναι έτσι και το Σύνταγμά μας είναι σαφές. Η Βουλή συνίσταται από κόμματα, τα οποία έρχονται με το πρόγραμμά τους, το καταστατικό τους και με τις υποχρεώσεις όσων βγαίνουν Βουλευτές.

Άρα, η πραγματική κατάσταση και του Βουλευτή θα πρέπει να είναι γνωστή στην κοινωνία, δηλαδή η πραγματική εισοδηματική κατάσταση. Και από εκεί και πέρα, η κοινωνία να έχει την απαίτηση για πλήρη διαφάνεια, για ανάρτηση, για λειτουργία ακόμα και του «πόθεν» στο «έσχες», για σταμάτημα της διαπλοκής, του πολιτικού χρήματος και όλων αυτών τα οποία έχουν οδηγήσει πραγματικά σε έναν βαθμό και σε αυτήν την πολιτική αναξιοπιστία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της Βουλής)

Κυρίες και κύριοι συνάδελφοι, με συγχωρείτε που μακρηγόρησα.

Πάνω σε όλον τον προϋπολογισμό υπάρχει το αποτύπωμα μιας προσπάθειας ανοίγματος στην κοινωνία. Πέραν, δηλαδή, της απομείωσης των δαπανών ή της εξοικονόμησης σε σχέση με μισθώματα και άλλα -στα οποία αναφέρθηκαν ενδελεχώς οι κύριοι εισηγητές και η κ. Βούλτεψη-, προσπαθούμε να κάνουμε -και θα κάνουμε- και περαιτέρω συζήτηση στην αρμόδια Επιτροπή της Βουλής για να βοηθηθεί η Βουλή, ώστε να είναι όσο πιο ανοιχτή γίνεται στην κοινωνία, όσον αφορά στις δημιουργικές της δυνάμεις, στις πνευματικές δυνάμεις, στις εκδόσεις, στις εκδηλώσεις, στη βοήθεια και την επικουρία για να θεραπευτούν πράγματα τα οποία «σκάνε», όπως είχα πει και την άλλη φορά, όπως τώρα το προσφυγικό ή άλλα στην κοινοβουλευτική διπλωματία, όπου ακριβώς επειδή η χώρα είναι στην κρίσιμη φάση που βρίσκεται, κρατάμε τα κονδύλια και τονίζουμε και μέσω των επιτροπών φιλίας, αλλά και μέσω των διακοινοβουλευτικών ενώσεων κ.λπ. την παρουσία των Ελλήνων Βουλευτών.

Είναι πολυσχιδής και μεγάλη η δράση που μπορεί να έχει αυτή η Βουλή και που έχουμε υποχρέωση να έχει, κατά τη γνώμη μου, διότι πέραν της κριτικής, των ενστάσεων ή και των απορρίψεων που μπορεί να έχουν τμήματα του λαού μας για ασκούμενες ή για ασκηθείσες πολιτικές, νομίζω πως η απαίτηση όλη της κοινωνίας είναι η Βουλή να κάνει ένα έργο το οποίο να είναι πολύ πέραν μιας τυπικής, διεκπεραιωτής, διαχειριστικής νομοθετικής λειτουργίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Πρόεδρο της Βουλής κ. Νικόλαο Βούτση.

Έχουμε έναν ομιλητή επί της αρχής, τον κ. Χρήστο Αντωνίου από το ΣΥΡΙΖΑ.

Ορίστε, κύριε Αντωνίου, έχετε τον λόγο για επτά λεπτά.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα τον προϋπολογισμό της Βουλής για το 2016. Η αρμόδια επιτροπή και ο Πρόεδρος της Βουλής έκαναν σημαντικές, φιλότιμες και γενναίες προσπάθειες εξορθολογισμού και μείωσης των δαπανών, προκειμένου και η Βουλή να εναρμονιστεί με τη σημερινή οικονομική πραγματικότητα στη χώρα μας.

Οι μειώσεις των δαπανών για το 2016 πραγματοποιούνται κυρίως με τη μείωση της βουλευτικής αποζημίωσης και τις άλλες δαπάνες που συνδέονται με τη βουλευτική ιδιότητα, χωρίς όμως να ακυρώνεται και να δυσκολεύεται το έργο των Βουλευτών. Πιο συγκεκριμένα, μειώνεται κατά 2.054.000 ευρώ, δηλαδή κατά 10%, η βουλευτική αποζημίωση για το 2016.

Επίσης, αυτή η μείωση συμπαρασύρει και διάφορες άλλες μειώσεις. Για παράδειγμα, μειώνονται κατά 100.000 ευρώ οι απολαβές των Βουλευτών από την κατάργηση της αμοιβής για τη συμμετοχή στα Θερινά Τμήματα, κατά 313.000 ευρώ από μείωση του επιδόματος οργάνωσης γραφείου των Βουλευτών, κατά 106.000 ευρώ από μείωση εισφορών υπέρ ΕΟΠΥΥ ή από μισθοδοσία και άλλες παροχές των Βουλευτών.

Επίσης, μειώνονται κατά 580.000 ευρώ τα κονδύλια της Βουλής από μείωση της μισθολογικής εισφοράς για τους νεοεισαχθέντες μετακλητούς υπαλλήλους, κατά 419.000 ευρώ από μείωση οφειλόμενη στο γεγονός ότι οι νεοεισαχθέντες επιστημονικοί συνεργάτες δεν είναι δικαιούχοι μισθολογικής διαφοράς, κατά 450.000 ευρώ από μείωση αμοιβής για υπερωριακή εργασία επιστημονικών συνεργατών Βουλευτών, κατά 299.000 ευρώ από μείωση εξόδων κίνησης υπαλλήλων φρουράς και επιστημονικών συνεργατών Βουλευτών, κατά 223.000 ευρώ από μείωση για υπερωριακή απασχόληση υπαλλήλων που έχουν διατεθεί με απόσπαση στα γραφεία των Βουλευτών.

Έχουμε μία εξοικονόμηση κατά 655.000 ευρώ από τη μείωση του κονδυλίου για τη χρηματοδοτική μίσθωση αυτοκινήτων που χρησιμοποιούν οι Βουλευτές. Η μείωση είναι του επιπέδου του 20%.

Έχουμε μείωση για τα τηλεφωνικά τέλη των Βουλευτών κατά 261.000 ευρώ.

Υπάρχουν κάποιες μειώσεις που αφορούν τα κτήρια της Βουλής, σε σχέση με την καθαριότητα και κάποιες άλλες δαπάνες που έχουν εξοικονομηθεί, όπως επίσης υπάρχει εξοικονόμηση από μισθώματα κτηρίων κατά 323.000 ευρώ λόγω επαναδιαπραγμάτευσης των συμβάσεων μίσθωσης των κτηρίων.

Κυρίες και κύριοι συνάδελφοι, η Κυβέρνηση και ο Πρόεδρος της Βουλής, μέσα στο πλαίσιο του δυνατού και χωρίς να παρεμποδίζεται η λειτουργία της Βουλής και το έργο των Βουλευτών, έκανε φιλότιμες προσπάθειες να φανεί συνεπής στο στόχο της μείωσης των δαπανών εναρμονιζόμενη με τη δύσκολη οικονομική κατάσταση που βιώνουν οι Έλληνες πολίτες και η ελληνική κοινωνία.

Μέσα στο πλαίσιο αυτό ψηφίζω τον προϋπολογισμό της Βουλής του 2016.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αντωνίου.

Εξ όσων γνωρίζω δεν έχει ζητήσει κάποιος από τους άλλους Κοινοβουλευτικούς Εκπροσώπους τον λόγο.

Επομένως, εάν δεν υπάρχει αντίρρηση, κυρίες και κύριοι συνάδελφοι, κηρύσσεται περαιωμένη η συζήτηση επί του Απολογισμού Δαπανών της Βουλής οικονομικού έτους 2014, επί του Προϋπολογισμού Δαπανών της Βουλής οικονομικού έτους 2016 και επί της τροποποίησης του Ζ΄ Ψηφίσματος σχετικά με τη μείωση της βουλευτικής αποζημίωσης και η ψήφισή τους θα γίνει χωριστά.

Ερωτάται το Σώμα: Γίνεται δεκτή η τροποποίηση του Ζ΄ Ψηφίσματος σχετικά με τη μείωση της βουλευτικής αποζημίωσης;

**ΟΛΟΙ ΟΙ ΒΟΥΛΕΥΤΕΣ:** Δεκτή, δεκτή.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροποποίηση του Ζ΄ Ψηφίσματος σχετικά με τη μείωση της βουλευτικής αποζημίωσης έγινε δεκτή ομοφώνως και έχει ως εξής:

(Να φωτογραφηθεί η σελ. 119)

**ΠΡΟΕΔΡΕΥΩΝ (Αναστάσιος Κουράκης):** Ερωτάται το Σώμα: Γίνεται δεκτός ο Απολογισμός Δαπανών της Βουλής οικονομικού έτους 2014 κατ’ έξοδα, αποτελέσματα από τη χρήση του και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτός, δεκτός.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς ο Απολογισμός Δαπανών της Βουλής οικονομικού έτους 2014 κατ’ έξοδα, αποτελέσματα από τη χρήση του και στο σύνολο έγινε δεκτός σε μία και μόνη συζήτηση κατά πλειοψηφία και έχει ως εξής:

(Να φωτογραφηθεί η σελ. 120α)

**ΠΡΟΕΔΡΕΥΩΝ (Αναστάσιος Κουράκης):** Ερωτάται το Σώμα: Γίνεται δεκτός ο Προϋπολογισμός Δαπανών της Βουλής οικονομικού έτους 2016 κατ’ έξοδα, αποτελέσματα από τη χρήση του και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτός, δεκτός.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς ο Προϋπολογισμός Δαπανών της Βουλής οικονομικού έτους 2016 έγινε δεκτός κατ’ αρχήν, κατά κατηγορίες εξόδων και στο σύνολο σε μόνη συζήτηση κατά πλειοψηφία και έχει ως εξής:

(Να φωτογραφηθεί η σελ. 121α)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 13.20΄ λύεται η συνεδρίαση για αύριο, ημέρα Πέμπτη 19 Νοεμβρίου 2015 και ώρα 9.30΄, με αντικείμενο εργασιών του Σώματος νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**